CELEX: 52017JC0012
Language: sk
Date: 2017-04-03
Title: Spoločný návrh ROZHODNUTIE RADY o pozícii Únie v rámci Rady pre pridruženie zriadenej Dohodou o pridružení medzi Európskou úniou, Európskym spoločenstvom pre atómovú energiu a ich členskými štátmi na jednej strane a Gruzínskom na strane druhej, pokiaľ ide o prijatie programu pridruženia medzi EÚ a Gruzínskom

EURÓPSKA KOMISIA
            V Bruseli3. 4. 2017
            JOIN(2017) 12 final
            2017/0071(NLE)
            Spoločný návrh
            ROZHODNUTIE RADY
            o pozícii Únie v rámci Rady pre pridruženie zriadenej Dohodou o pridružení medzi Európskou úniou, Európskym spoločenstvom pre atómovú energiu a ich členskými štátmi na jednej strane a Gruzínskom na strane druhej, pokiaľ ide o prijatie programu pridruženia medzi EÚ a Gruzínskom
            
               
         
         
            
               DÔVODOVÁ SPRÁVA
            
            
               1.KONTEXT NÁVRHU
            
            
               •Dôvody a ciele návrhu
            
            
               Vzťahy medzi EÚ a Gruzínskom v súčasnosti vychádzajú z dohody o pridružení a rámca európskej susedskej politiky, ktorý sa preskúmal v roku 2015
                  1
               . Kľúčovými zásadami, ktorými sa riadia dvojstranné vzťahy, sú v tejto súvislosti väčšia diferenciácia medzi partnerskými krajinami a väčšia zodpovednosť týchto krajín.
            
            
               Dohoda o pridružení medzi EÚ a Gruzínskom (ďalej len „dohoda o pridružení“) bola podpísaná 27. júna 2014 a predbežne sa vykonávala od 1. septembra 2014 do ukončenia procesu ratifikácie. Dohoda o pridružení nadobudla platnosť 1. júla 2016 a odvtedy sa uplatňuje sa v plnom rozsahu.
            
            
               S cieľom pripraviť a uľahčiť vykonávanie dohody o pridružení sa zmluvné strany na zasadnutí Rady pre spoluprácu 26. júna 2014 dohodli na programe pridruženia. Program pridruženia je praktický rámec pre vypracovanie zoznamu priorít spolupráce v rokoch 2014 – 2016. Tieto priority vychádzali zo štruktúry dohody o pridružení v duchu celkového cieľa, ktorým je politické pridruženie a hospodárska integrácia.
            
            
               Vzhľadom na to, že dohoda o pridružení sa uplatňuje od 1. júla 2016, program pridruženia je potrebné aktualizovať. Jeho aktualizácia je politickou prioritou, ktorá musí odrážať súčasné vzťahy medzi EÚ a Gruzínskom.
            
            
               Týmto dokumentom sa preto aktualizuje program pridruženia na roky 2014 – 2016, pričom sa upravuje jeho zameranie a stanujú sa nové priority spolupráce na roky 2017 – 2020. Rozlišuje sa v ňom medzi krátkodobými prioritami (pri ktorých by sa mal dosiahnuť výrazný pokrok do konca roka 2018) a strednodobé priority (pri ktorých by sa mal výrazný pokrok dosiahnuť do rokov 2019 – 2020).
            
            
               •Súlad s existujúcimi ustanoveniami v oblasti politiky
            
            
               
                  Program pridruženia je v súlade s prioritami politiky EÚ v tejto oblasti. Týmito prioritami sú politická a hospodárska stabilizácia susedstva a stabilizácia jeho bezpečnosti, sledovanie záujmov EÚ a presadzovanie univerzálnych hodnôt.
               
            
            
               •Súlad s ostatnými politikami Únie
            
            
               
                  Navrhovaný program pridruženia je odrazom dlhodobej angažovanosti EÚ vo vzťahu k jej východnému partnerovi a zároveň je plne v súlade s Globálnou stratégiou pre zahraničnú a bezpečnostnú politiku Európskej únie. V tejto stratégii sa vyzýva na investície do odolnosti štátov a spoločností na východe a na budovanie užších vzťahov. Tento integrovaný prístup k odolnosti reaguje na najakútnejšie prípady vládnej, hospodárskej, spoločenskej a klimatickej/energetickej nestability.
               
               
                  V tomto dokumente sa takisto berie do úvahy:
               
            
            
               potreba silnejšej demokracie a právneho štátu;
            
            
               presadzovanie ľudských práv, základných slobôd a dobrej správy vecí verejných;
            
            
               intenzívnejšie zameranie na medzinárodnú spoluprácu v oblasti boja proti terorizmu, prevencie konfliktov, regionálnej stability a
            
            
               potenciál voľného obchodu v plne fungujúcom trhovom hospodárstve s politikami, ktoré sa postupne zosúlaďujú s politikami EÚ s cieľom vytvárať rast a zamestnanosť.
            
            
               2.PRÁVNE ASPEKTY
            
            
               
                  Tento návrh rozhodnutia Rady o pozícii Únie v Rade pre pridruženie zriadenej Dohodou o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Gruzínskom na strane druhej, pokiaľ ide o prijatie programu pridruženia, je založený na článku 218 ods. 9 Zmluvy o fungovaní Európskej únie (ZFEÚ). Hmotnoprávnym základom pre prijatie programu pridruženia je článok 217 ZFEÚ (pridruženie s tretími krajinami).
               
            
         
         
            
               
                  Program pridruženia by sa mal prijať prostredníctvom výmeny listov medzi členmi Rady pre pridruženie EÚ – Gruzínsko potom, ako Rada Európskej únie na základe článku 218 ods. 9 ZFEÚ prijme pozíciu EÚ v samotnej Rade pre pridruženie. Prijatý program pridruženia bude základom tvorby programov v rámci nástroja európskeho susedstva.
               
            
            
               V záveroch Rady o preskúmaní európskej susedskej politiky zo 14. decembra 2015 sa uvítali návrhy uvedené v spoločnom oznámení o preskúmaní európskej susedskej politiky
                  2
               . Cieľom týchto návrhov je „ďalej rozvíjať vzťahy s partnermi, ktorí si želajú usilovať sa o užšie vzťahy s EÚ na základe spoločných hodnôt.“ V spoločnom oznámení sa zdôrazňuje úloha programu pridruženia a priorít partnerstva ako „základu pre stanovenie priorít pomoci“.
            
            
               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
               •Hodnotenia ex post/kontroly vhodnosti existujúcich právnych predpisov
            
            
               
                  Neuplatňuje sa.
               
            
            
               •Konzultácie so zainteresovanými stranami
            
            
               
                  Tieto znenia návrhov sa vypracovali po dôkladnej konzultácii s príslušnými útvarmi Komisie a so zástupcami členských štátov v pracovnej skupine Rady Európskej únie pre východnú Európu a Strednú Áziu. V zneniach návrhov sa zohľadňujú aj diskusie s partnermi z EÚ v Gruzínsku.
               
               
                  V októbri a novembri 2016 sa v Tbilisi konzultovalo so zainteresovanými stranami z občianskej spoločnosti. Všetky hlavné výstupy z týchto konzultácii sa zohľadnili v pripojenom znení návrhu, pričom sa týkali:
               
            
            
               podrobných ukazovateľov pre prioritné opatrenia;
            
            
               väčšieho zapojenia občianskej spoločnosti do reforiem a rozhodovacích procesov;
            
            
               reformy justície, energetiky a verejnej správy;
            
            
               boja proti korupcii;
            
            
               situácie v mediálnom odvetví a
            
            
               realizácie prehĺbenej a komplexnej zóny voľného obchodu.
            
            
               
                  Tieto konzultácie sa uskutočnili na základe usmernení vypracovaných v rámci obnovenej európskej susedskej politiky.
               
            
            
               •Získavanie a využívanie odborných znalostí
            
            
               
                  Príslušné tematické odborné znalosti boli k dispozícii interne buď v sídle Európskej komisie v Bruseli, alebo na delegácii EÚ v Gruzínsku v Tbilisi.
               
            
            
               •Posúdenie vplyvu
            
            
               
                  Neuplatňuje sa.
               
            
            
               •Regulačná vhodnosť a zjednodušenie
            
         
         
            
               
                  Neuplatňuje sa.
               
            
            
               •Základné práva
            
            
               
                  Žiadne dôsledky z hľadiska základných práv v členských štátoch EÚ.
               
               
                  Z hľadiska základných práv v Gruzínsku sa očakávajú pozitívne dôsledky. Toto posúdenie vychádza zo skutočnosti, že v programe pridruženia sa Gruzínsko zaviazalo:
               
            
            
               plniť si záväzky a povinností podľa medzinárodného a vnútroštátneho práva v oblasti ľudských práv a dodržiavať základné slobody;
            
            
               posilniť stabilitu, nezávislosť a účinnosť inštitúcií, ktoré sú zárukou demokracie a právneho štátu v Gruzínsku;
            
            
               integrovať národnostné menšiny;
            
            
               rešpektovať demokratické voľby a plne dodržiavať všetky odporúčania Úradu pre demokratické inštitúcie a ľudské práva Organizácie pre bezpečnosť a spoluprácu v Európe (OBSE);
            
            
               rešpektovať nezávislosť, nestrannosť, profesionalitu a účinnosť justície;
            
            
               presadzovať dobrú správu vecí verejných prostredníctvom reformy verejnej správy, hospodárenia s verejnými financiami a zlepšenia prístupu k informáciám a
            
            
               zachovať slobodu prejavu a nezávislosť médií.
            
            
               V oblasti ľudských práv vedú EÚ a Gruzínsko pravidelný dialóg s cieľom riešiť rôzne otázky, medzi ktoré patrí:
            
            
               sloboda prejavu;
            
            
               sloboda médií;
            
            
               sloboda združovania;
            
            
               mučenie, zlé zaobchádzanie a podmienky vo väzniciach;
            
            
               diskriminácia a rodové násilie;
            
            
               práva žien a práva dieťaťa;
            
            
               ochrana príslušníkov národnostných menšín a
            
            
               sloboda náboženského vyznania.
            
         
         
            
               4.VPLYV NA ROZPOČET
            
            
               
                  Žiadny dodatočný vplyv na rozpočet nad rámec toho, čo sa stanovuje v existujúcich medzinárodných záväzkoch EÚ. Akýkoľvek ďalší vplyv na rozpočet sa vymedzí v samostatných návrhoch, napríklad v nadchádzajúcom jednotnom rámci podpory nástroja európskeho susedstva na roky 2017 – 2020.
               
            
            
               5.ĎALŠIE PRVKY
            
            
               •Plány vykonávania a monitorovanie, hodnotenie a podávanie správ
            
            
               
                  Vykonávanie programu pridruženia EÚ – Gruzínsko sa bude pravidelne monitorovať, a to aspoň raz za rok. Toto monitorovanie bude prebiehať v kontexte mechanizmov preskúmania a zasadnutí týkajúcich sa dvojstrannej spolupráce medzi EÚ a Gruzínskom podľa dohody o pridružení.
               
            
            
               6.REFERENCIE
            
            
               a)Dohoda o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Gruzínskom na strane druhej, podpísaná 27. júna 2014; Ú. v. EÚ L 261, 30. 8. 2014
            
            
               b)Spoločné oznámenie Európskemu parlamentu, Rade, Európskemu hospodárskemu a sociálnemu výboru a Výboru regiónov: Preskúmanie európskej susedskej politiky; JOIN/2015/050 final
            
            
               c)Závery Rady zo 14. decembra 2015 o preskúmaní európskej susedskej politiky
            
            
               d)Nariadenie Európskeho parlamentu a Rady (EÚ) č. 232/2014 z 11. marca 2014, ktorým sa ustanovuje nástroj európskeho susedstva; Ú. v. EÚ L 77, 15. 3. 2014, s. 27
            
            
               e)Pristúpenie Gruzínska k Zmluve o Energetickom spoločenstve, schválené na 14. zasadnutí ministerskej rady Energetického spoločenstva 14. októbra 2016 v Sarajeve
            
            
               f)Dohoda o pridružení Gruzínska k programu Horizont 2020, podpísaná 29. apríla 2016 v Bruseli
            
            
               g)Protokol k Dohode o partnerstve a spolupráci medzi Európskymi spoločenstvami a ich členskými štátmi na jednej strane a Gruzínskom na strane druhej o rámcovej dohode medzi Európskou úniou a Gruzínskom o všeobecných zásadách účasti Gruzínska na programoch Únie, podpísaný 12. decembra 2013; Ú. v. EÚ L 8, 11. 1. 2014
            
            
               h)Dohoda medzi Európskou úniou a Gruzínskom o ochrane zemepisných označení poľnohospodárskych výrobkov a potravín, podpísaná 14. júla 2011; Ú. V. EÚ L 93, 30. 3. 2012
            
            
               i)Dohoda o spoločnom leteckom priestore medzi Európskou úniou a jej členskými štátmi na jednej strane a Gruzínskom na strane druhej, podpísaná 2. decembra 2010; Ú. v. EÚ L 321, 20. 11. 2012
            
            
               j)Dohoda medzi Európskou úniou a Gruzínskom o readmisii osôb s neoprávneným pobytom, podpísaná 22. novembra 2010; Ú. v. EÚ L 52, 25. 2. 2011
            
            
               k)Dohoda medzi Európskou úniou a Gruzínskom o zjednodušení udeľovania víz, podpísaná 17. júna 2010; Ú. v. EÚ L 52, 25. 2. 2011
            
            
               l)Spoločné vyhlásenie o partnerstve v oblasti mobility medzi Európskou úniou a Gruzínskom z 30. novembra 2009, Brusel
            
            
               m)Dohoda medzi Európskou úniou a Gruzínskom o štatúte pozorovateľskej misie Európskej únie v Gruzínsku, podpísaná 3. 11. 2008; Ú. v. EÚ L 310, 21. 11. 2008
            
            
               n)Dohoda medzi Európskou úniou a vládou Gruzínska o postavení osobitného zástupcu Európskej únie pre Zakaukazsko a jeho podporného tímu v Gruzínsku, podpísaná 12. mája 2006; Ú. v. EÚ L 135, 23. 5. 2006
            
         
         
            
               2017/0071 (NLE)
            
            
               Spoločný návrh
            
            
               ROZHODNUTIE RADY
            
            
               o pozícii Únie v rámci Rady pre pridruženie zriadenej Dohodou o pridružení medzi Európskou úniou, Európskym spoločenstvom pre atómovú energiu a ich členskými štátmi na jednej strane a Gruzínskom na strane druhej, pokiaľ ide o prijatie programu pridruženia medzi EÚ a Gruzínskom
               
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie, a najmä na jej článok 217 v spojení s jej článkom 218 ods. 9,
            
            
               so zreteľom na Dohodu o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Gruzínskom na strane druhej, (ďalej len „dohoda o pridružení“), a najmä na jej článok 406,
            
            
               so zreteľom na spoločný návrh Európskej komisie a vysokého predstaviteľa Únie pre zahraničné veci a bezpečnostnú politiku,
            
            
               keďže:
            
            
               (1)Dohoda o pridružení bola podpísaná 27. júna 2014.
            
            
               (2)Dohoda o pridružení nadobudla platnosť 1. júla 2016.
            
            
               (3)Na podporu uplatňovania dohody o pridružení sa zmluvné strany dohodli rokovať o programe pridruženia, ktorý bude obsahovať zoznam priorít ich spolupráce podľa jednotlivých odvetví.
            
            
               (4)Zmluvné strany sa dohodli na programe pridruženia, ktorým sa pripraví a uľahčí vykonávanie dohody o pridružení a ktorý bude musieť prijať Rada pre pridruženie zriadená dohodou o pridružení.
            
            
               (5)Pozíciu Únie, ktorá sa má zaujať v Rade pre pridruženie, pokiaľ ide o prijatie programu pridruženia medzi EÚ a Gruzínskom, musí prijať Rada,
            
            
               PRIJALA TOTO ROZHODNUTIE:
            
            
               Článok 1
            
            
               Pozícia Únie v rámci Rady pre pridruženie zriadenej Dohodou o pridružení medzi Európskou úniou, Európskym spoločenstvom pre atómovú energiu a ich členskými štátmi na jednej strane a Gruzínskom na strane druhej, pokiaľ ide o priatie programu pridruženia medzi EÚ a Gruzínskom, vychádza z návrhu odporúčania Rady pre pridruženie pripojeného k tomuto rozhodnutiu.
            
            
               Článok 2
            
            
               Toto rozhodnutie nadobúda účinnosť dňom jeho prijatia.
            
            
               V Bruseli
            
         
         
            
               
                     Za Radu
               
               
                     predseda
               
            
         
         
            
                  
                     (1)
                  Závery Rady zo 14. decembra 2015 o preskúmaní európskej susedskej politiky.
               
               
                  
                     (2)
                  JOIN(2015) 50; 18. 11. 2015.
               
            
      
    ---documentbreak--- 
      
         
               EURÓPSKA KOMISIA
            V Bruseli3. 4. 2017
            JOIN(2017) 12 final
            PRÍLOHA
            k
            spoločnému návrhuROZHODNUTIA RADY
            o pozícii Únie v rámci Rady pre pridruženie zriadenej Dohodou o pridružení medzi Európskou úniou, Európskym spoločenstvom pre atómovú energiu a ich členskými štátmi na jednej strane a Gruzínskom na strane druhej, pokiaľ ide o prijatie programu pridruženia medzi EÚ a Gruzínskom
            
               
         
         
            
               ROZHODNUTIE RADY PRE PRIDRUŽENIE EÚ – GRUZÍNSKO č. XX/2017 z [DEŇ MESIAC 2017]
            
            
            
               Dohoda o Programe pridruženia medzi EÚ a Gruzínskom
            
            
            
               RADA PRE PRIDRUŽENIE EÚ – GRUZÍNSKO,
            
            
            
               so zreteľom na Dohodu o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Gruzínskom na strane druhej,
            
            
            
               keďže:
            
            
               (1)
                     Dohoda o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Gruzínskom na strane druhej bola podpísaná 27. júna 2014 a nadobudla platnosť 1. júla 2016.
            
            
               (2)
                     Podľa článku 406 Dohody o pridružení medzi EÚ a Gruzínskom má Rada pre pridruženie právomoc prijímať príslušné rozhodnutia na účely dosiahnutia cieľov tejto dohody.
            
            
               (3)
                     Podľa článku 420 Dohody o pridružení medzi EÚ a Gruzínskom majú zmluvné strany prijať všetky všeobecné alebo osobitné opatrenia potrebné na splnenie záväzkov, ktoré im z nej vyplývajú, a zaistiť, aby sa dosiahli v nej stanovené ciele.
            
            
               (4)
                     V preskúmaní európskej susedskej politiky sa navrhuje nová fáza spolupráce s partnermi s väčším podielom zodpovednosti na oboch stranách.
            
            
               (5)
                     EÚ a Gruzínsko by chceli svoje partnerstvo upevniť prostredníctvom dohody na súbore priorít na obdobie rokov 2017 – 2020 s cieľom podporiť a posilniť odolnosť a stabilitu Gruzínska, pričom sa budú usilovať o užšie politické pridruženie a hlbšiu hospodársku integráciu.
            
            
               (6)
                     Zmluvné strany Dohody o pridružení medzi EÚ a Gruzínskom sa preto dohodli na znení Programu pridruženia medzi EÚ a Gruzínskom, ktorým sa podporí vykonávanie Dohody o pridružení medzi EÚ a Gruzínskom, pričom sa spolupráca zameria na všeobecne určené spoločné záujmy,
            
            
            
               ROZHODLA TAKTO:
            
            
            
               Článok 1
            
         
         
            
            
               Rada pre pridruženie prijíma Program pridruženia medzi EÚ a Gruzínskom uvedený v prílohe.
            
            
            
               Článok 2
            
            
            
               Program pridruženia medzi EÚ a Gruzínskom na obdobie rokov 2014 – 2016, ktorý sa prijal 26. júna 2014, sa nahrádza Programom pridruženia medzi EÚ a Gruzínskom na obdobie rokov 2017 – 2020.
            
            
            
               Článok 3
            
            
            
               Toto rozhodnutie nadobúda účinnosť dňom jeho prijatia.
            
            
            
               V Bruseli [deň mesiac 2017]
            
            
            
               Za Radu pre pridruženie
            
            
            
               predseda
            
            
            
               ***
            
            
               
            
               PRÍLOHA
            
         
         
            
            
            
               
                  
                     
                     
                     
                  
            
            
            
            
            
               PROGRAM PRIDRUŽENIA
            
            
            
               medzi
            
            
            
               EURÓPSKOU ÚNIOU
            
            
            
               A
            
            
            
               Gruzínskom
            
            
            
            
            
            
         
         
            
            
            
               Obsah
            
            
            
               1.
                     Zásady, nástroje a zdroje vykonávania programu pridruženia
                     
            
            
               2.
                     Priority programu pridruženia
                     
            
            
               2.1
                     Kľúčové priority opatrení
                     
            
            
               2.2
                     Demokracia, ľudské práva, dobrá správa vecí verejných a posilnenie inštitúcií
                     
            
            
               Sektor spravodlivosti
                     
            
            
               Presadzovanie práva
                     
            
            
               Boj proti korupcii, reforma verejnej správy a verejná služba
                     
            
            
               Zlé zaobchádzanie a mučenie
                     
            
            
               Rovnaké zaobchádzanie
                     
            
            
               Práva detí
                     
            
            
               Práva odborov a základné pracovné normy
                     
            
            
               2.3
                     Zahraničná a bezpečnostná politika
                     
            
            
               Terorizmus, nešírenie zbraní hromadného ničenia a nezákonný vývoz zbraní
                     
            
            
               Mierové riešenie konfliktov
                     
            
            
               Medzinárodný trestný súd (MTS)
                     
            
            
               2.4
                     Spravodlivosť, sloboda a bezpečnosť
                     
            
         
         
            
               Ochrana osobných údajov
                     
            
            
               Migrácia a azyl
                     
            
            
               Riadenie hraníc
                     
            
            
               Boj proti organizovanej trestnej činnosti
                     
            
            
               Boj proti nelegálnym drogám
                     
            
            
               Pranie špinavých peňazí a financovanie terorizmu
                     
            
            
               Spolupráca v boji proti terorizmu
                     
            
            
               Právna spolupráca
                     
            
            
               2.5
                     Obchod a obchodné záležitosti a udržateľný rozvoj
                     
            
            
               Obchod s tovarom
                     
            
            
               Technické predpisy, normalizácia a súvisiaca infraštruktúra
                     
            
            
               Sanitárne a fytosanitárne opatrenia
                     
            
            
               Colné postupy a uľahčenie obchodu
                     
            
            
               Pravidlá pôvodu
                     
            
            
               Usadzovanie sa, obchod so službami a elektronický obchod
                     
            
            
               Bežné platby a pohyb kapitálu
                     
            
            
               Verejné obstarávanie
                     
            
            
               Práva duševného vlastníctva
                     
            
            
               Hospodárska súťaž
                     
            
            
               Transparentnosť
                     
            
         
         
            
               Obchod a udržateľný rozvoj
                     
            
            
               2.6
                     Hospodársky rozvoj a trhové príležitosti
                     
            
            
               Poľnohospodárstvo a rozvoj vidieka
                     
            
            
               Verejná vnútorná finančná kontrola a externý audit
                     
            
            
               Zdaňovanie
                     
            
            
               Štatistika
                     
            
            
               Spotrebiteľská politika
                     
            
            
               Právo obchodných spoločností, účtovníctvo a audit a správa a riadenie spoločností
                     
            
            
               Finančné služby
                     
            
            
               Politika v oblasti priemyslu a podnikania a baníctva
                     
            
            
               Cestovný ruch
                     
            
            
               Zamestnanosť, sociálna politika a rovnaké príležitosti
                     
            
            
               Spolupráca v oblasti digitálneho hospodárstva a spoločnosti
                     
            
            
               Rybárska a námorná politika
                     
            
            
               Verejné zdravie
                     
            
            
               2.7
                     Prepojenie, energetická efektívnosť, životné prostredie, opatrenia v oblasti klímy a civilná ochrana
                     
            
            
               Doprava
                     
            
            
               Spolupráca v energetike
                     
            
            
               Životné prostredie
                     
            
            
               Zmena klímy
                     
            
         
         
            
               Civilná ochrana
                     
            
            
               2.8
                     Mobilita a medziľudské kontakty
                     
            
            
               Spolupráca v oblasti výskumu, technologického rozvoja a inovácie
                     
            
            
               Vzdelávanie, odborná príprava a mládež
                     
            
            
               Spolupráca v oblasti kultúry
                     
            
            
               Spolupráca v audiovizuálnej a mediálnej oblasti
                     
            
            
               Regionálny rozvoj a spolupráca na regionálnej úrovni
                     
            
            
               Účasť na činnosti agentúr EÚ a na programoch EÚ
                     
            
            
               Informovanie verejnosti a zviditeľňovanie
                     
            
            
            
               
            
               Program pridruženia
            
            
               medzi Európskou úniou a Gruzínskom
            
            
            
               Európska únia a Gruzínsko („zmluvné strany“) podpísali 27. júna 2014 ambicióznu a inovačnú dohodu o pridružení (DP) zahŕňajúcu prehĺbenú a komplexnú zónu voľného obchodu (Deep and Comprehensive Free Trade Area – DCFTA). Po dokončení ratifikačného procesu sa uplatňovanie dohody o pridružení v celom rozsahu začalo 1. júla 2016.
            
            
            
               EÚ a Gruzínsko schválili 26. júna 2014 program pridruženia, aby pripravili a uľahčili vykonávanie dohody o pridružení. Program predstavuje rámec na určovanie priorít spoločnej práce v období rokov 2014 – 2016 v záujme dosiahnutia cieľov politického pridruženia a hospodárskej integrácie stanovených v dohode o pridružení.
            
            
            
               Súčasným dokumentom sa aktualizuje program pridruženia na obdobie rokov 2014 – 2016, mení sa jeho orientácia a stanovuje sa ním súbor priorít spoločnej práce na obdobie rokov 2017 – 2020. Rozlišuje sa v ňom medzi krátkodobými prioritami (ktoré by sa mali dosiahnuť alebo v oblasti ktorých by sa mal dosiahnuť značný pokrok do konca roka 2018) a strednodobými prioritami (ktoré by sa mali dosiahnuť alebo v oblasti ktorých by sa mal dosiahnuť značný pokrok do konca roka 2020).
            
            
         
         
            
               Zameraním programu pridruženia na obmedzený počet priorít nie je dotknutý rozsah ani mandát prebiehajúceho dialógu v rámci iných príslušných dohôd alebo na multilaterálnej úrovni Východného partnerstva. Nie je tým dotknuté ani plnenie záväzkov vyplývajúcich z DP/DCFTA po nadobudnutí jej platnosti 1. júla 2016.
            
            
            
               Okrem toho pokračovanie v plnení akčného plánu liberalizácie vízového režimu Gruzínskom nad rámec dialógu o liberalizácii vízového režimu a zamerané na výrazné zlepšenie mobility a medziľudských kontaktov medzi oboma stranami je základným prvkom politického pridruženia k Európskej únii, a hospodárskej integrácie Gruzínska s ňou ktoré sa predpokladajú v dohode o pridružení. EÚ uznáva výsledky, ktoré Gruzínsko dosiahlo v plnení všetkých požadovaných kritérií akčného plánu liberalizácie vízového režimu, čo viedlo k tomu, že Komisia 18. decembra 2015 prijala poslednú štvrtú správu o pokroku. Cieľom tohto aktualizovaného programu pridruženia je tiež sledovať a podnecovať trvalé výsledky vo všetkých oblastiach súvisiacich s akčným plánom liberalizácie vízového režimu.
            
            
               1.
                     Zásady, nástroje a zdroje vykonávania programu pridruženia
            
            
            
               Vykonávanie programu pridruženia sa bude riadiť týmito spoločnými zásadami:
            
            
               Opatrenia v rámci programu pridruženia by sa mali realizovať v duchu celkových cieľov politického pridruženia a hospodárskej integrácie.
            
            
               Priority programu pridruženia dopĺňajú povinnosť EÚ a Gruzínska úplne vykonať ustanovenia dohody medzi EÚ a Gruzínskom o pridružení, keďže už nadobudla platnosť v celom rozsahu.
            
            
               Program pridruženia by sa mal vykonávať pri plnom dodržiavaní zásad transparentnosti, zodpovednosti a inkluzívnosti.
            
            
               Vykonávanie programu pridruženia si vyžaduje zapojenie oboch strán.
            
            
               Cieľom programu pridruženia je dosiahnuť hmatateľné a stanovené výsledky prostredníctvom postupného vykonávania praktických opatrení.
            
            
               Zmluvné strany uznávajú význam podpory dohodnutých priorít pomocou primeraných a dostatočných politických, technických a finančných prostriedkov a
            
            
               vykonávanie programu pridruženia bude predmetom ročných správ, monitorovania a hodnotenia. Dosiahnutý pokrok sa bude preskúmavať aj v rámci inštitucionálnych štruktúr uvedených v dohode o pridružení. Občianska spoločnosť bude takisto vyzvaná, aby svoje monitorovacie činnosti zamerala na program pridruženia.
            
            
               Európska únia bude podporovať Gruzínsko pri plnení cieľov a priorít stanovených v programe pridruženia. Použije na to všetky dostupné zdroje podpory EÚ, ako aj odborné znalosti a poradenstvo, najlepšie postupy a know-how, výmenu informácií a podporu budovania kapacít a posilňovania inštitucionálneho rámca. Takisto bude podporovať a usilovať sa o koordináciu podpory od ďalších partnerov Gruzínska. Na pomoc pri vykonávaní programu pridruženia budú k dispozícii aj príslušné finančné nástroje EÚ. Program pridruženia však sám osebe nie je dokumentom finančného plánovania ani nenahrádza plánovanie alebo tvorbu politík zmluvných strán.
            
            
               Európska únia poskytne Gruzínsku podporu v kontexte všeobecných priorít pomoci, a to v súlade s jednotným rámcom podpory ENI a tvorby programov pre viaceré krajiny v rámci nástroja európskeho susedstva (ENI), ktorá bude súčasťou celkového financovania poskytovaného Gruzínsku a v úplnom súlade s príslušnými vykonávacími pravidlami a postupmi vonkajšej pomoci EÚ.
            
            
               Tento program pridruženia sa bude uplatňovať od momentu jeho prijatia, a to počas počiatočného obdobia štyroch rokov, ktoré sa môže na základe vzájomnej dohody predĺžiť. Podľa potreby sa môže meniť alebo aktualizovať na základe dohody Rady pre pridruženie EÚ – Gruzínsko.
            
            
               
            
               2.
                     Priority programu pridruženia
            
            
            
               2.1Kľúčové priority opatrení
            
         
         
            
            
               V súlade so štyrmi prioritami dohodnutými na samite v Rige by sa mali prioritne prijať tieto reformné opatrenia:
            
            
               V oblasti posilňovania inštitúcií a dobrej správy vecí verejných
            
            
               1/ Nezávislosť súdnictva a orgánov presadzovania práva
            
            
               Pokračovať v reforme sektora spravodlivosti zameranej hlavne na zaistenie úplnej nezávislosti sudcov a posilnenie zodpovednosti, efektívnosti, nestrannosti a profesionálnosti justičného systému prostredníctvom vykonania kľúčových reforiem súdnictva týkajúcich sa okrem iného vysokej súdnej rady, prokuratúry, zodpovednosti súdnictva, inštitucionálnej štruktúry súdov, efektívneho elektronického systému správy vecí, právnej pomoci a právnych služieb, obchodného súdnictva a alternatívnych mechanizmov riešenia sporov. Zvýšiť zodpovednosť orgánov presadzovania práva a demokratický dohľad nad nimi bez politického alebo akéhokoľvek iného neprimeraného zasahovania.
            
            
               2/ Reforma verejnej správy a zlepšenie v oblasti verejných služieb
            
            
               Vykonávať reformu verejnej správy v súlade so zásadami verejnej správy s dôrazom na podporu zodpovednej, efektívnej, účinnej a transparentnej verejnej správy a na vytvorenie profesionálnej štátnej služby založenej na dosahovaní výsledkov, poskytovanie kvalitných verejných služieb a zlepšovanie riadenia verejných financií. Zaistiť účinné vykonávanie národnej stratégie boja proti korupcii a akčného plánu predchádzania korupcii, jej odhaľovania a riešenia.
            
            
               3/ Ľudské práva a základné slobody
            
            
               Pokračovať v účinnom uplatňovaní antidiskriminačného zákona a posilniť pluralitu, transparentnosť a nezávislosť médií; vytvoriť nezávislý mechanizmus vyšetrovania tvrdení o zlom zaobchádzaní zo strany orgánov presadzovania práva; posilniť rodovú rovnosť a rovnaké zaobchádzanie v sociálnom, politickom a hospodárskom živote a zamerať sa na opatrenia na ochranu detí pred všetkými formami násilia. Pokračovať v reformnom úsilí na zabezpečenie vysokej úrovne ochrany osobných údajov.
            
            
               4/ Mierové riešenie konfliktov
            
            
               Zachovať účinnú spoluprácu EÚ a Gruzínska pri riešení konfliktu v rámci dohodnutých formátov; konštruktívne sa zúčastňovať na medzinárodných ženevských rokovaniach za spolupredsedníctva EÚ, OSN a OBSE a zaisťovať ich podporu; využívať služby EUMM Georgia na podporu stability, normalizácie a budovania dôvery; urobiť potrebné kroky na podporu obchodu, slobody pohybu a hospodárskych vzťahov presahujúcich administratívne demarkačné línie vrátane revízie právnych predpisov.
            
            
               
            
               V oblasti hospodárskeho rozvoja a trhových príležitostí
            
            
               5/ Lepšie podnikateľské prostredie a riadenie investícií
            
            
               Plniť stratégiu pre MSP a príslušný akčný plán na obdobie rokov 2016 – 2017, ako aj následné akčné plány; naďalej zlepšovať regulačný rámec, operačné prostredie a podporu MSP; zlepšovať dialóg medzi verejným a súkromným sektorom v záujme identifikácie priorít súkromného sektora, ktoré potrebujú podporu v rámci štrukturálnych hospodárskych reforiem. Podporovať reformy infraštruktúry finančného sektora (reforma bankového sektora a právne predpisy v tejto oblasti, zdokonalené registre úverov/záruk, lepšie finančné výkazníctvo a lepší finančný audit, opatrenia umožňujúce fungovanie kapitálových trhov zamerané napríklad na rozvoj mikroúverov, lízingu, faktoringu a poisťovníctva); vytvoriť alternatívne mechanizmy riešenia sporov pre obchodné spory a na vymáhanie zmlúv.
            
            
               6/ Poľnohospodárstvo a rozvoj vidieka
            
            
               Plniť stratégiu Gruzínska pre rozvoj vidieka na obdobie rokov 2017 – 2020; podporovať rozvoj účinných hodnotových reťazcov a podporovať MSP pri zvyšovaní ich konkurencieschopnosti vo vybraných sektoroch s vysokou vývoznou hodnotou.
            
            
               7/ Reformy súvisiace s obchodom a sanitárne a fytosanitárne opatrenia
            
            
               Plniť stratégiu pre oblasť technických prekážok obchodu; budovať infraštruktúru súvisiacu s uplatňovaním noriem a technických predpisov, metrológiou, dohľadom nad trhom, akreditáciou a postupmi posudzovania zhody; plniť stratégiu dohľadu nad trhom; ďalej zlepšovať štatistiku o obchode; uplatňovať strategický rámec pre colnú spoluprácu, aproximovať právne predpisy o presadzovaní práv duševného vlastníctva colnými orgánmi a zaistiť dodržiavanie ustanovenia o zachovaní existujúceho stavu v prípade platného dovozného cla;
            
            
               plniť stratégiu a program aproximácie pre oblasť bezpečnosti potravín, najmä uplatňovať kódex bezpečnosti potravín a postupne prijímať vykonávacie horizontálne právne predpisy; zabezpečiť, aby veterinárne a fytosanitárne kontroly a kontroly bezpečnosti potravín na hraničných inšpekčných staniciach vykonával príslušný orgán; podporovať systém včasného varovania pre oblasť bezpečnosti potravín a krmiva a ochrany zdravia zvierat a rastlín a zvýšiť laboratórne kapacity pre sanitárne a fytosanitárne opatrenia.
            
         
         
            
               V oblasti pripojiteľnosti, energetickej efektívnosti, životného prostredia a klímy
            
            
               8/ Energetická bezpečnosť a energetická efektívnosť
            
            
               Podporovať včasné plnenie záväzkov vyplývajúcich z formálneho pristúpenia Gruzínska k Energetickému spoločenstvu a posilňovať najmä energetickú bezpečnosť a energetickú efektívnosť, a to aj prostredníctvom regulačných reforiem a investícií.
            
            
               9/ Doprava
            
            
               Budovať hospodársky významnú infraštruktúru, a to aj prostredníctvom ďalšej realizácie projektov zameraných na výstavbu základnej siete TEN-T.
            
            
               
            
               10/ Životné prostredie a klíma
            
            
               Zlepšiť environmentálnu správu prijatím a vykonávaním nových právnych predpisov o posudzovaní vplyvov na životné prostredie, strategickom environmentálnom hodnotení a o environmentálnej zodpovednosti; zaistením prístupu verejnosti k informáciám o životnom prostredí a účasti verejnosti na rozhodovaní, zapojením všetkých zainteresovaných strán, ako aj začlenením otázok životného prostredia do ďalších oblastí politiky a zlepšením výmeny informácií o životnom prostredí. Finalizovať stratégiu nízkoemisného rozvoja. Ratifikovať novú globálnu dohodu o zmene klímy (Parížsku dohodu).
            
            
               V oblasti mobility a medziľudských kontaktov
            
            
               11/ Migrácia, azyl a riadenie hraníc
            
            
               Zachovať úroveň plnenia všetkých kritérií akčného plánu liberalizácie vízového režimu; účinne vykonávať partnerstvo EÚ a Gruzínska v oblasti mobility, plniť stratégiu Gruzínska v oblasti migrácie na obdobie rokov 2016 – 2020 a stratégiu riadenia štátnych hraníc Gruzínska na obdobie rokov 2014 – 2018 a príslušné sprievodné akčné plány.
            
            
               12/ Vzdelávanie, zamestnanosť, inovácia a mládež
            
            
               Zlepšiť celkové výsledky vzdelávania prostredníctvom jeho komplexnej reformy a vypracovať strategický prístup k zamestnanosti a odbornému vzdelávaniu a príprave (OVP); vypracovať víziu a stratégiu podpory rozvoja gruzínskej inovačnej politiky.
            
            
               
            
               2.2Demokracia, ľudské práva, dobrá správa vecí verejných a posilnenie inštitúcií
            
            
            
               Cieľom politického dialógu a spolupráce v oblasti reforiem v rámci tohto programu pridruženia je posilniť dodržiavanie demokratických zásad, zásad právneho štátu a dobrej správy vecí verejných, ľudských práv a základných slobôd vrátane práv osôb patriacich k menšinám zakotvených v základných dohovoroch OSN a Rady Európy a súvisiacich protokoloch a prispieť ku konsolidácii vnútroštátnych politických reforiem, a to najmä prostredníctvom aproximácie s acquis communautaire EÚ.
            
            
            
               Dialóg a spolupráca sa budú týkať týchto oblastí:
            
            
         
         
            
               i)
                     posilnenie stability, nezávislosti a účinnosti inštitúcií, ktoré sú zárukou demokracie, právneho štátu a dodržiavania ľudských práv, a to najmä:
            
            
            
               Pokračovať v zabezpečovaní demokratického priebehu volieb prostredníctvom odstraňovania – v rámci nového volebného cyklu – zostávajúcich nedostatkov právneho rámca a vykonávania volieb, ktoré určila medziinštitucionálna pracovná skupina pre slobodné a spravodlivé voľby (IATF) a Organizácia pre bezpečnosť a spoluprácu v Európe (OBSE) / Úrad pre demokratické inštitúcie a ľudské práva (ODIHR), a najmä vykonania odporúčaní zo správy volebnej pozorovateľskej misie ODIHR po všeobecných voľbách v roku 2016.
            
            
               Pokračovať v zabezpečovaní komplexných konzultácií na domácej pôde a prípadne s Benátskou komisiou Rady Európy o legislatívnych zmenách, ktoré sa dotýkajú kľúčových prvkov právneho štátu, akým je nezávislosť súdnictva, aby sa zabezpečilo, že prejdú skúškou časom a že budú zodpovedať európskym štandardom.
            
            
               Dosahovať rovnováhu moci medzi jednotlivými zložkami vlády a kapacitami parlamentu v oblasti vykonávania dohľadu a legislatívnych funkcií.
            
            
            
               ii)
                     pokračovať v reforme sektora spravodlivosti, najmä zaistiť úplnú nezávislosť sudcov a posilniť zodpovednosť, efektívnosť, nestrannosť a profesionalitu justičného systému, ako aj orgánov presadzovania práva, ktoré by mali byť bez politických či akýchkoľvek iných nenáležitých zásahov; pokračovať v boji proti korupcii a zintenzívniť ho:
            
            
            
               Sektor spravodlivosti
            
            
               Krátkodobé priority
            
            
               Vypracovať a postupne plniť stratégiu v oblasti súdnictva a súvisiaci akčný plán, ktoré budú okrem iného zahŕňať zlepšovanie metód a postupov menovania, povyšovania a odbornej prípravy sudcov s osobitným dôrazom na prístupy zohľadňujúce ľudské práva a poskytovať dostatočné zdroje na zabezpečenie náležitých súdnych právomocí; ďalej podporovať nezávislosť vysokej školy spravodlivosti.
            
            
               Najmä zlepšiť efektívnosť vysokej súdnej rady okrem iného zaistením jej nezávislosti, ako aj jej zodpovednosti.
            
            
               Zlepšovať systém zodpovednosti súdnictva uplatňovaním jasných a úplných disciplinárnych pravidiel, ktoré sa účinne presadzujú, ako aj zaručením profesionálneho prístupu a bezúhonnosti sudcov.
            
            
               Zefektívniť inštitucionálnu štruktúru všeobecných súdov, v prípade potreby aj zavedením špecializovaných porôt a komôr, a znížiť počet nevybavených vecí v oddeleniach pre občianskoprávne veci všeobecných súdov.
            
            
               Vytvoriť elektronický systém prideľovania vecí a zlepšiť elektronický program správy vecí v záujme zvýšenia dôvery v súdnictvo.
            
            
               Pokračovať v reforme prokuratúry zameranej na ďalšie zabezpečovanie úplnej nezávislosti jej činnosti od politického vplyvu a zvyšovanie transparentnosti a zodpovednosti.
            
            
               Ďalej zlepšovať legislatívny a inštitucionálny rámec poskytovania vysoko kvalitnej bezplatnej právnej pomoci, ako aj komerčných právnych služieb.
            
            
               Zabezpečiť spravodlivé súdne konanie, prístup k spravodlivosti a procesné práva počas trestného konania v súlade so záväzkami Gruzínska vyplývajúcimi z Európskeho dohovoru o ľudských právach, judikatúry Európsky súd pre ľudské práva a ďalších príslušných dohovorov Rady Európy prijímaním:
            
            
               – právnych predpisov a opatrení, ktorých cieľom je zaručiť procesné práva podozrivých a obvinených osôb počas trestného konania,
            
            
               – právnych predpisov a opatrení a poskytovaním zdrojov, ktorých cieľom je zaručiť práva obetí trestných činov na prístup k spravodlivosti, ochrane, podpore a odškodneniu, a to aj v rámci systému trestného súdnictva.
            
         
         
            
               Zaviesť spravodlivé a účinné alternatívne spôsoby urovnávania sporov, ktoré sa budú častejšie využívať.
            
            
               Uplatňovať prístupy rehabilitácie a resocializácie vo väzenskom a probačnom systéme, ako aj mimo nich s cieľom predchádzať recidívam a zachovať náležitú rovnováhu medzi zabezpečovaním verejného poriadku a bezpečnosti a zaručením ochrany ľudských práv.
            
            
            
               Strednodobé priority
            
            
               Modernizovať právne predpisy v obchodnej, občianskej a administratívnej oblasti v súlade s národnými stratégiami a acquis EÚ.
            
            
               Zabezpečiť inkluzívny prístup k spravodlivosti prostredníctvom dostatočne financovanej služby právnej pomoci.
            
            
            
               
            
               Presadzovanie práva
            
            
               Krátkodobé priority
            
            
               Zvýšiť zodpovednosť a demokratický dohľad nad orgánmi presadzovania práva. Sťažnosti na políciu si budú vyžadovať profesionálny a účinný mechanizmus dôveryhodnej odpovede. Zvážiť prijatie ďalších opatrení na podporu nezávislého a efektívneho vyšetrenia takýchto prípadov. Zabezpečiť komplexnú odbornú prípravu príslušníkov orgánov presadzovania práva v oblasti etických noriem a ľudských práv.
            
            
               Ďalej rozširovať využívanie alternatív trestu odňatia slobody zavedením nových trestov bez pozbavenia osobnej slobody a zvýšením kapacít probačnej služby.
            
            
            
               Boj proti korupcii, reforma verejnej správy a verejná služba
            
            
               Krátkodobé priority
            
            
               Pokračovať v boji proti korupcii a zabezpečovať účinné uplatňovanie príslušných medzinárodných právnych nástrojov, akými sú Dohovor Organizácie Spojených národov proti korupcii a odporúčania Skupiny štátov Rady Európy proti korupcii (GRECO).
            
            
               Zlepšiť právo občanov na informácie ako kľúčové opatrenie na účinné predchádzanie korupcii.
            
            
               Posilniť kapacity orgánov dohľadu, auditu a finančného vyšetrovania.
            
            
               Pokračovať v inkluzívnej tvorbe politík za účasti občanov a v dialógu medzi občianskou spoločnosťou a ústrednými a miestnymi orgánmi.
            
            
               Posilniť kapacity dohľadu parlamentu zvýšením kapacít odvetvových výborov.
            
         
         
            
               Pokračovať v plnení plánu reformy verejnej správy a posilňovať koordináciu a monitorovanie plnenia plánu a podávanie správ o ňom a o plnení základných stratégií tak na politickej, ako aj administratívnej úrovni.
            
            
               Uplatňovať nový právny rámec pre verejnú službu na zaistenie profesionálnejšej verejnej služby založenej na dosahovaní výsledkov.
            
            
            
               Strednodobé priority
            
            
               Zaistiť účinné vykonávanie národnej stratégie boja proti korupcii a akčného plánu predchádzania korupcii, najmä korupcii na vysokej úrovni, jej odhaľovania a riešenia.
            
            
               Zabezpečovať efektívne vyšetrenie údajných prípadov korupcie a vytvoriť účinný systém predchádzania konfliktom záujmu.
            
            
               Aktualizovať plán reformy verejnej správy a základné stratégie v súlade so zásadami verejnej správy.
            
            
               Pomáhať rozvoju zodpovednej, efektívnej a transparentnej verejnej správy a budovaniu profesionálnej verejnej služby založenej na dosahovaní výsledkov.
            
            
               Posilňovať správu vecí verejných a reformu verejnej správy na miestnej úrovni v súlade s európskymi štandardmi.
            
            
            
               iii)
                     zabezpečiť dodržiavanie ľudských práv a základných slobôd prostredníctvom komplexnej spolupráce v oblasti ochrany ľudských práv a základných slobôd, a to aj ako je zdôraznené v správe Thomasa Hammarberga s názvom „Gruzínsko v transformácii“. Táto spolupráca bude zahŕňať najmä:
            
            
            
               Krátkodobé priority
            
            
               Aktívne uplatňovať národnú stratégiu a akčný plán pre oblasť ľudských práv vrátane osobitných odporúčaní orgánov OSN, OBSE/ODIHR, Rady Európy/Európskej komisie proti rasizmu a intolerancii (ECRI) a medzinárodných organizácií pre ľudské práva, najmä prostredníctvom vykonávania antidiskriminačných politík, ochrany menšín a súkromia a zaisťovaním slobody náboženského vyznania a viery.
            
            
               Pokračovať v účinnom uplatňovaní antidiskriminačného zákona v záujme zabezpečenia účinnej ochrany proti diskriminácii.
            
            
               Podniknúť kroky zamerané na podpis a ratifikáciu príslušných nástrojov Rady Európy v oblasti boja proti diskriminácii vrátane stálych odporúčaní Rady Európy týkajúcich sa Európskej charty regionálnych alebo menšinových jazykov a Dohovoru Rady Európy o predchádzaní násiliu na ženách a domácemu násiliu a o boji proti nemu, tzv. Istanbulského dohovoru, a na ich transpozíciu do vnútroštátnych právnych predpisov a na implementáciu Dohovoru OSN o právach osôb so zdravotným postihnutím do vnútroštátnych právnych predpisov.
            
            
            
               Strednodobé priority
            
            
               Poskytovať účinné predsúdne a mimosúdne mechanizmy na urovnávanie sporov, ako aj na ochranu ľudských práv.
            
            
               Pokračovať v podpore ľudských práv a boja proti diskriminácii a zvyšovaní informovanosti o nich v oblasti súdnictva, presadzovania práva a administratívy prostredníctvom vykonávania zodpovedajúcich školení.
            
         
         
            
               Ďalej posilňovať pluralitu médií, transparentnosť a nezávislosť, a to v súlade s odporúčaniami Rady Európy.
            
            
               Zohľadniť odporúčania úradu ombudsmana pri tvorbe politík a poskytnúť tomuto úradu dostatočné zdroje a posilniť ho. Spolupracovať s ombudsmanom pri príprave jeho odporúčaní týkajúcich sa prípadov diskriminácie a v záujme účinného fungovania inštitucionálneho mechanizmu uvedeného v antidiskriminačnom zákone aj prostredníctvom zmien právnych predpisov.
            
            
               Pokračovať v budovaní monitorovacích kapacít parlamentného výboru pre ľudské práva a občiansku integráciu, ako aj v oblasti právnych otázok súvisiacich s plnením stratégie a akčného plánu pre oblasť ľudských práv.
            
            
               Spolupracovať s organizáciami občianskej spoločnosti (OOS) a zástupcami sociálnych partnerov (odbormi a organizáciami zamestnávateľov) ako zainteresovanými stranami a dozornými subjektmi v oblastiach, ktoré sa v zmysle dohody o pridružení medzi EÚ a Gruzínskom považujú za prioritné, vrátane pracovných práv, práva na ochranu súkromia, práv menšín a iných zraniteľných skupín a slobody médií.
            
            
            
               Zlé zaobchádzanie a mučenie
            
            
               Krátkodobé priority
            
            
               Prijať akčný plán na obdobie rokov 2017 – 2018 a pokračovať v prijímaní ďalších opatrení na boj proti zlému zaobchádzaniu a mučeniu a zvýšiť úsilie v boji proti beztrestnosti.
            
            
               Zabezpečiť dôkladné, transparentné a nezávislé vyšetrovanie všetkých prípadov údajného použitia mučenia a zlého zaobchádzania vo väzenskom systéme a v policajných, vojenských a iných uzavretých zariadeniach.
            
            
               Pokračovať v podpore národného preventívneho mechanizmu v rámci úradu ombudsmana a spolupracovať s ním s cieľom predchádzať zneužívaniu zabezpečením jeho účinného fungovania.
            
            
            
               Strednodobé priority
            
            
               Pokračovať v úsilí zameranom na zlepšenie systému zdravotnej starostlivosti vo väzniciach a prístupu väzňov k zdravotnej starostlivosti vrátane služieb zdravotnej starostlivosti o duševné zdravie. Budovať kapacity a poskytnúť zdravotníckym pracovníkom pracujúcim v uzavretých inštitúciách alebo pre ne možnosť, aby mohli udávať alebo oznamovať zlé zaobchádzanie.
            
            
               Ďalej posilňovať účinné vnútorné a vonkajšie monitorovanie väzenského systému a policajných, vojenských a iných uzavretých zariadení na účely včasného zistenia zneužívania a zlého zaobchádzania a predchádzania mu.
            
            
            
               Rovnaké zaobchádzanie
            
            
               Krátkodobé priority
            
            
               Posilniť rodovú rovnosť a zabezpečiť rovnaké zaobchádzanie s mužmi a ženami v sociálnom, politickom a hospodárskom živote.
            
            
               Prijať ďalšie opatrenia na posilnenie vykonávania právnych predpisov v oblasti boja proti domácemu násiliu vrátane zlepšovania informovanosti širokej verejnosti, ako aj špecifických profesijných skupín, napr. polície, a to najmä vo vidieckych oblastiach a oblastiach, kde žijú menšiny. Zlepšiť prístup obetí k poradenským službám a zariadeniam núdzového bývania.
            
            
         
         
            
               Strednodobé priority
            
            
               Zharmonizovať zdravotné a bezpečnostné predpisy, predpisy o ochrane materstva, predpisy týkajúce sa zosúladenia rodičovských a pracovných povinností s európskymi normami podľa dohody o pridružení.
            
            
               Podniknúť aktívne kroky na podporu zvýšeného zastúpenia žien na fórach prijímajúcich politické rozhodnutia.
            
            
            
               Práva detí
            
            
               Krátkodobé priority
            
            
               Poskytovať dostatočné zdroje a posilňovať úlohu úradu ombudsmana, aby mohol vykonávať ďalšiu prácu ombudsmana pre deti a aby okrem iného vykonával ročný monitoring situácie v príslušných inštitúciách vrátane zariadení dennej starostlivosti.
            
            
               Zameriavať sa na opatrenia na ochranu detí pred všetkými formami násilia.
            
            
            
               Strednodobé priority
            
            
               Venovať sa potrebám najviac zraniteľných detí (vrátane detí so zdravotným postihnutím a detí žijúcich a pracujúcich na uliciach) prostredníctvom zlepšovania a rozširovania mechanizmov sociálnej ochrany, ako aj podpory územného prístupu k habilitačným/rehabilitačným programom pre deti so zdravotným postihnutím a podnikať kroky na odstránenie detskej práce.
            
            
               Pokračovať v reforme súdnictva pre mladistvých.
            
            
               Pokračovať v úsilí o deinštitucionalizáciu starostlivosti o deti.
            
            
            
               Práva odborov a základné pracovné normy
            
            
               Krátkodobé priority
            
            
               Prijať právny rámec, ktorým sa stanovia funkcie dohľadu systému inšpekcie práce v oblasti bezpečnosti a ochrany zdravia pri práci, a zrušiť obmedzenia právomocí inšpektorov v platných právnych predpisoch v súlade s normami Medzinárodnej organizácie práce (MOP).
            
            
               Strednodobé priority
            
            
               Uplatňovať zákonník práce (prijatý v júni 2013) a ďalej ho spolu s ďalšími príslušnými právnymi predpismi zharmonizovať s normami MOP. Podoprieť zákonník práce inštitúciami a postupmi riešenia pracovných sporov a rozvíjať kultúru vyjednávania schválením zoznamu mediátorov.
            
            
               Pokračovať v úsilí o zriadenie plne funkčného systému inšpekcie práce so zodpovedajúcimi právomocami a kapacitami na vykonávanie inšpekcií všetkých pracovných podmienok a pracovnoprávnych vzťahov podľa noriem MOP.
            
         
         
            
               Zabezpečiť efektívne fungovanie komisie tripartitného sociálneho partnerstva a pokračovať v zlepšovaní sociálneho dialógu prostredníctvom spolupráce s MOP.
            
            
            
               
            
               2.3Zahraničná a bezpečnostná politika
            
            
            
               Dialóg a spolupráca v oblasti spoločnej zahraničnej a bezpečnostnej politiky (SZBP) sa zameriavajú na postupnú konvergenciu, a to aj pokiaľ ide o spoločnú bezpečnostnú a obrannú politiku (SBOP), a budú sa venovať predovšetkým otázkam predchádzania konfliktom a krízového riadenia, regionálnej stability, odzbrojenia, nešírenia zbraní, kontroly zbrojenia a kontroly vývozu. Spolupráca sa bude zakladať na spoločných hodnotách a na spoločných záujmoch, pričom bude zameraná na vyššiu konvergenciu politík a posilnenie ich účinnosti, a to pri využití bilaterálnych a regionálnych fór.
            
            
            
               Krátkodobé priority
            
            
               Ďalej spolupracovať na častejšom pripojení sa k vyhláseniam EÚ týkajúcim sa spoločnej zahraničnej a bezpečnostnej politiky.
            
            
               Pokračovať v spolupráci na zosúlaďovaní s autonómnymi sankčnými opatreniami EÚ.
            
            
               Pokračovať v spolupráci na strategickej komunikácii o otázkach súvisiacich s integráciou do EÚ.
            
            
               Posilniť praktickú spoluprácu v oblasti predchádzania konfliktom a krízového riadenia, a to uľahčením účasti Gruzínska v civilných a vojenských operáciách krízového riadenia realizovaných pod vedením EÚ, a konzultácie a odbornú prípravu v oblasti SBOP na základe rámcovej dohody o účasti podpísanej v novembri 2013 a v multilaterálnom rámci Skupiny Východného partnerstva pre SBOP.
            
            
               Podporiť a uľahčiť účasť Gruzínska na odbornej príprave a poradenských činnostiach súvisiacich s SBOP (v rámci pravidelných bilaterálnych konzultácií a v rámci multilaterálnej Skupiny Východného partnerstva pre SBOP).
            
            
               Uľahčovať spoluprácu Gruzínska s agentúrami EÚ týkajúcu sa otázok súvisiacich s SBOP.
            
            
               Podporovať regionálnu spoluprácu týkajúcu sa otázok bezpečnosti, akými sú lepšie riadenie hraníc, riadenie migrácie, ochrana kritickej infraštruktúry, kontrola vývozu, reakcia na núdzové situácie, civilná ochrana, boj proti pašovaniu a nedovolenému obchodovaniu (napr. s biologickým a jadrovým materiálom) a odborná príprava príslušných zamestnancov, a to aj prostredníctvom chemického, biologického, rádiologického a jadrového (CBRN) centra excelentnosti, ktoré sa nachádza v Gruzínsku.
            
            
            
               Strednodobé priority
            
            
               Spoločne prispievať k priaznivému prostrediu pre pragmatickú spoluprácu a prehlbovať politický dialóg a spoluprácu týkajúcu sa regionálnych a medzinárodných otázok, a to aj v rámci Rady Európy a OBSE.
            
            
               Podporovať mierové riešenie konfliktov a medzinárodnú stabilitu a bezpečnosť na základe účinného multilateralizmu.
            
            
               Zvýšiť investície do odolnosti gruzínskeho štátu a spoločnosti jeho zapojením do iniciatívy zameranej na budovanie kapacít na podporu bezpečnosti a rozvoja (CBSD) prostredníctvom poskytnutia inštitucionálnej podpory, odbornej prípravy a vybavenia, ktoré prispejú k účinnosti Globálnej stratégie pre zahraničnú a bezpečnostnú politiku.
            
         
         
            
               Uľahčovať spoluprácu Gruzínska a EÚ v oblasti účinnej reformy jeho sektora bezpečnosti.
            
            
               Podporovať spoločné rešpektovanie zásady suverenity a územnej celistvosti, neporušiteľnosti hraníc a nezávislosti, a to v zmysle ustanovení Charty OSN a Helsinského záverečného aktu OBSE.
            
            
            
               Terorizmus, nešírenie zbraní hromadného ničenia a nezákonný vývoz zbraní
            
            
               Krátkodobé priority
            
            
               Spolupracovať na boji proti šíreniu zbraní hromadného ničenia a ich nosičov a prispievať k nemu plnením všetkých záväzkov, ktoré zmluvným stranám vyplývajú z medzinárodných zmlúv a dohôd o odzbrojení a nešírení zbraní hromadného ničenia, ako aj z ďalších príslušných medzinárodných záväzkov, a ich vnútroštátnou implementáciou.
            
            
            
               Strednodobé priority
            
            
               Spolupracovať s cieľom prehĺbiť medzinárodný konsenzus v otázke boja proti terorizmu pri rešpektovaní ľudských práv vrátane právneho vymedzenia teroristických činov, a to aj podporovaním dohody o komplexnom dohovore o medzinárodnom terorizme.
            
            
               Spolupracovať v oblasti colných kontrol založených na analýze rizík, ktorých cieľom je zaistiť bezpečnosť a ochranu bezpečnosti tovaru, ktorý bol dovezený, vyvezený alebo v tranzite.
            
            
               Riešiť nezákonný obchod s ručnými a ľahkými zbraňami vrátane munície v súlade s platnými medzinárodnými dohodami a rezolúciami Bezpečnostnej rady OSN a so záväzkami vyplývajúcimi z medzinárodných nástrojov uplatniteľných v tejto oblasti.
            
            
               Pokračovať v spolupráci v oblasti kontroly vývozu konvenčných zbraní na základe spoločnej pozície EÚ o kontrole vývozu vojenskej technológie a materiálu. Rozvíjať spoluprácu v rámci boja proti obchodovaniu so zbraňami a v oblasti ničenia zásob.
            
            
               Prispievať k vykonávaniu Zmluvy o nešírení jadrových zbraní (NPT), pokiaľ ide o všetky tri piliere, a to vyváženým spôsobom;
            
            
            
               Mierové riešenie konfliktov
            
            
               Krátkodobé priority
            
            
               Zachovať účinnú spoluprácu medzi EÚ a Gruzínskom zameranú na riešenie konfliktu v rámci dohodnutých formátov vrátane konzultácií s cieľom stanoviť spôsoby na vhodné zapojenie gruzínskych regiónov Abcházska a regiónu Cchinvali/Južného Osetska do procesu prehlbovania vzťahov medzi EÚ a Gruzínskom.
            
            
               Konštruktívne sa zúčastňovať na medzinárodných ženevských rokovaniach za spolupredsedníctva EÚ, OSN a OBSE a zaisťovať ich podporu.
            
            
               V plnej miere a efektívne využívať služby pozorovateľskej misie EÚ v Gruzínsku na podporu stability, normalizácie a budovania dôvery okrem iného prostredníctvom mechanizmu prevencie incidentov a reakcie na ne a akýchkoľvek ďalších vhodných mechanizmov, opatrení alebo dojednaní.
            
            
               Podporovať mierové úsilie o riešenie konfliktov, a to aj nadviazaním kontaktov s obyvateľstvom gruzínskych regiónov Abcházska a Cchinvali/Južného Osetska, a to v kontexte gruzínskej politiky zmierenia a angažovanosti, ako aj postoja EÚ spočívajúceho v neuznaní týchto oblastí a angažovanosti.
            
         
         
            
               Spoločne so všetkým obyvateľstvom bez ohľadu na to, za ktorými administratívnymi demarkačnými líniami žije, využívať možnosti vyplývajúce z procesu politického pridruženia a hospodárskej integrácie medzi Gruzínskom a EÚ vrátane liberalizácie vízového režimu medzi EÚ a Gruzínskom.
            
            
               Podniknúť vhodné kroky na podporu obchodu, slobody pohybu a hospodárskych vzťahov bez ohľadu na administratívne demarkačné línie vrátane preskúmania takých právnych predpisov, ako je napríklad zákon o okupovaných územiach.
            
            
               Podniknúť opatrenia na podporu medziľudských kontaktov, budovania dôvery a úsilia v záujme dosiahnutia zmierenia medzi komunitami rozdelenými konfliktom.
            
            
            
               Strednodobé priority
            
            
               Naďalej vyvíjať spoločné úsilie zamerané na zabezpečenie úplného vykonania šesťbodovej dohody z 12. augusta 2008 a jej následných vykonávacích opatrení.
            
            
               Pokračovať v spoločnom úsilí o zmysluplnú medzinárodnú angažovanosť na mieste v Gruzínsku vrátane plného vykonávania mandátu pozorovateľskej misie Európskej únie v Gruzínsku (EUMM Georgia).
            
            
               Pokračovať v úsilí o umožnenie bezpečného, dôstojného a dobrovoľného návratu všetkých vnútorne vysídlených osôb a utečencov na miesta pôvodného pobytu v súlade so zásadami medzinárodného práva.
            
            
               Pri podnikaní krokov na dosiahnutie trvalo udržateľného riešenia konfliktu a bez toho, aby boli dotknuté existujúce formáty určené na riešenie otázok súvisiacich s konfliktom, bude mierové riešenie konfliktu predstavovať jednu zo základných tém politického dialógu medzi zmluvnými stranami, ako aj dialógu s ďalšími príslušnými medzinárodnými aktérmi.
            
            
            
               Medzinárodný trestný súd (MTS)
            
            
               Naďalej spolupracovať s Medzinárodným trestným súdom prostredníctvom vykonávania Rímskeho štatútu a súvisiacich nástrojov, a to s náležitým zreteľom na zachovanie jeho integrity. Pokračovať v spolupráci s MTS, pokiaľ ide o vyšetrovania vojny v auguste 2008.
            
            
            
               
            
               2.4Spravodlivosť, sloboda a bezpečnosť
            
            
            
               Očakáva sa, že Gruzínsko bude po prijatí bezvízového režimu a nadobudnutí jeho účinnosti nepretržite spĺňať požiadavky stanovené v štyroch blokoch akčného plánu liberalizácie vízového režimu z 25. februára 2013. Pre zachovanie bezvízového režimu je nevyhnutné efektívne a udržateľné spĺňanie všetkých kritérií akčného plánu vrátane kritérií v jeho bloku 3 (Verejný poriadok a bezpečnosť). V prípade odôvodnených obáv o splnenie určitých kritérií akčného plánu poskytne Gruzínsko Európskej únii na požiadanie informácie.
            
            
            
               Zmluvné strany budú spolupracovať v týchto oblastiach:
            
            
         
         
            
               Ochrana osobných údajov
            
            
               Krátkodobé priority
            
            
               Zabezpečiť vysokú úroveň ochrany osobných údajov v súlade s európskymi normami a prijať praktické kroky na zaručenie rešpektovania práva na ochranu osobných údajov, a to aj v oblasti trestného súdnictva; zabezpečiť uplatňovanie noriem týkajúcich sa ochrany údajov vo verejnom a súkromnom sektore.
            
            
            
               Strednodobé priority
            
            
               Pokračovať v posilňovaní kapacít orgánu na ochranu údajov (Úrad inšpektora) a prijať opatrenia nadväzujúce na uplatňovanie noriem ochrany údajov.
            
            
               Pokračovať v uplatňovaní právneho rámca ochrany osobných údajov vo všetkých sektoroch, aby sa zabezpečila vysoká úroveň ochrany údajov v súlade s európskymi nástrojmi a normami.
            
            
            
            
               Migrácia a azyl
            
            
               Krátkodobé priority
            
            
               Zaistiť plnú funkčnosť jednotného analytického systému zameraného na problematiku migrácie a systému analýzy migračných rizík v oblasti migrácie a podávať správy o následných zlepšeniach analýzy údajov o migrácii a posudzovania rizík.
            
            
            
               Strednodobé priority
            
            
               Účinne vykonávať stratégiu Gruzínska v oblasti migrácie na roky 2016 – 2020 a sprievodný akčný plán.
            
            
               Pravidelne (aspoň každé dva roky) aktualizovať migračný profil Gruzínska.
            
            
               Pokračovať v účinnom vykonávaní dohody medzi EÚ a Gruzínskom o readmisii a zabezpečiť hladký presun centier mobility a reintegračných činností do štátneho programu Gruzínska pre reintegráciu.
            
            
               Vytvoriť mechanizmus boja proti nelegálnej migrácii a podporovať legálnu migráciu, a to aj prostredníctvom neustálych cielených informačných kampaní o právach a povinnostiach migrantov, pravidlách, ktorými sa riadi ich vstup na pracovný trh EÚ, a zodpovednosti za akékoľvek zneužitie práv v rámci bezvízového režimu.
            
            
               Pokračovať v rozvoji praktickej spolupráce v rámci partnerstva EÚ a Gruzínska v oblasti mobility.
            
            
         
         
            
            
               Riadenie hraníc
            
            
               Krátkodobé priority
            
            
               Podávať správy o pokroku dosiahnutom pri postupnom ukončovaní používania gruzínskych nebiometrických pasov v súlade s akčným plánom liberalizácie vízového režimu.
            
            
            
               Strednodobé priority
            
            
               Účinne vykonávať stratégiu integrovaného riadenia hraníc Gruzínska na roky 2014 – 2018 a sprievodný akčný plán.
            
            
               Udržiavať vysokú kvalitu hraničných kontrol a hraničného dozoru pomocou hraničného systému správy migrácie a podávania správ o nej a realizácie projektu systému riadenia hraničných operácií.
            
            
               Pokročiť v demarkácii štátnych hraníc so susednými krajinami.
            
            
            
               Boj proti organizovanej trestnej činnosti
            
            
               Krátkodobé priority
            
            
               Vypracovať akčný plán boja proti obchodovaniu s ľuďmi na obdobie po roku 2016 a pokračovať v činnostiach budovania kapacít štátnych orgánov v oblasti proaktívneho zisťovania a účinného vyšetrovania prípadov obchodovania s ľuďmi.
            
            
               Monitorovať účinnosť proaktívneho zisťovania a vyšetrovania prípadov obchodovania s ľuďmi a podávať o nich správy.
            
            
            
               Strednodobé priority
            
            
               Ďalej vyvíjať úsilie v oblasti predchádzania organizovanej trestnej činnosti a boja proti nej.
            
            
               Na účely účinného boja proti organizovanej trestnej činnosti ďalej prehlbovať spoluprácu medzi členskými štátmi EÚ a gruzínskymi orgánmi presadzovania práva, vykonávať dohodu o spolupráci s Europolom po jej uzavretí a pokračovať v spolupráci s agentúrou CEPOL na účely odbornej prípravy v oblasti presadzovania práva.
            
            
               Prehĺbiť spoluprácu v boji proti počítačovej kriminalite a gruzínskym orgánom poskytovať príslušnú odbornú prípravu v oblasti presadzovania práva.
            
            
         
         
            
               Boj proti nelegálnym drogám
            
            
               Krátkodobé priority
            
            
               Plniť národnú protidrogovú stratégiu a akčný plán na obdobie rokov 2016 – 2017.
            
            
            
               Strednodobé priority
            
            
               Pokračovať v zabezpečovaní vyváženého a integrovaného prístupu k drogovej problematike v záujme zvládnutia zdravotných a sociálnych dôsledkov zneužívania drog, ako aj zabezpečovaní účinnejšej prevencie a úsilí o zníženie dodávky drog, obchodu s nimi a dopytu po nich.
            
            
               Pokračovať v pravidelnom dialógu o problematike drog v rámci Východného partnerstva.
            
            
               Ďalej prehlbovať spoluprácu a rozvíjať výmenu informácií, a to aj prostredníctvom optimálneho využitia memoranda o porozumení medzi Európskym monitorovacím centrom pre drogy a drogovú závislosť (EMCDDA) a ministerstvom spravodlivosti Gruzínska.
            
            
            
               Pranie špinavých peňazí a financovanie terorizmu
            
            
               Krátkodobé priority
            
            
               Zosúladiť gruzínske právne predpisy so štvrtou smernicou o boji proti praniu špinavých peňazí.
            
            
               Monitorovať množstvo vydaných príkazov na zaistenie a konfiškáciu a odhadovanú hodnotu zaisteného a skonfiškovaného majetku a podávať o tom správy, aby sa zabezpečilo účinné vykonávanie právnych predpisov Gruzínska o konfiškácii majetku pochádzajúceho z trestnej činnosti.
            
            
            
               Strednodobé priority
            
            
               Pokračovať v úsilí o ďalší rozvoj právneho a inštitucionálneho rámca predchádzania praniu špinavých peňazí a financovaniu terorizmu a boja proti nim, a to aj prostredníctvom aproximácie s právnymi predpismi EÚ v týchto oblastiach.
            
            
               Pokračovať v uplatňovaní noriem z odporúčaní Finančnej akčnej skupiny (FATF) týkajúcich sa financovania terorizmu.
            
            
               Prehĺbiť operačnú spoluprácu v oblasti konfiškácie, vymáhania majetku a správy aktív prostredníctvom účinnej komunikácie a výmeny najlepších postupov medzi gruzínskymi orgánmi a úradmi EÚ pre vyhľadávanie majetku.
               
            
               Spolupráca v boji proti terorizmu
            
            
               Strednodobé priority
            
         
         
            
               Uzavrieť operačnú dohodu medzi Gruzínskom a Europolom s cieľom uľahčiť výmenu informácií o teroristických organizáciách, skupinách, ich činnosti a ich podporných sieťach;
            
            
               Podpísať a ratifikovať všetky relevantné medzinárodné nástroje.
            
            
            
               Právna spolupráca
            
            
               Krátkodobé priority
            
            
               Prijať účinné a intenzívne opatrenia zamerané na podpísanie a podporu vykonávania dohody o operačnej spolupráci s Eurojustom.
            
            
            
               Strednodobé priority
            
            
               Zlepšiť justičnú spoluprácu v občianskych a obchodných veciach prostredníctvom pristúpenia k mnohostranným dohovorom o justičnej spolupráci v občianskych veciach, predovšetkým k hlavným dohovorom Haagskej konferencie medzinárodného práva súkromného v oblasti justičnej spolupráce, ako aj ochrany detí, ako je Dohovor o doručovaní súdnych a mimosúdnych písomností v cudzine v občianskych a obchodných veciach z roku 1965, Dohovor o vykonávaní dôkazov v cudzine v občianskych a obchodných veciach z roku 1970, Dohovor o dohodách o voľbe súdu z roku 2005, Dohovor o medzinárodnom vymáhaní výživného na deti a iných členov rodiny z roku 2007 a jeho protokol o rozhodnom práve pre vyživovaciu povinnosť, ako aj prostredníctvom vykonávania dohovorov;
            
            
               Posilniť justičnú spoluprácu v trestných veciach prostredníctvom pristúpenia k príslušným dohovorom, najmä k dohovorom Rady Európy, ako aj prostredníctvom ich vykonávania.
            
            
            
               2.5Obchod a obchodné záležitosti a udržateľný rozvoj
               
            
               Rozsiahla časť dohody o pridružení je venovaná prehĺbenej a komplexnej zóne voľného obchodu. Preto sa očakáva, že vykonávaniu tejto časti, ktorá sa uvádza v hlave IV OBCHOD A OBCHODNÉ ZÁLEŽITOSTI, sa prisúdi priorita úmerná jej významu v celkovom kontexte dohody o pridružení a v rámci vzťahov medzi EÚ a Gruzínskom.
            
            
               Zmluvné strany budú spolupracovať s cieľom podporiť Gruzínsko pri budovaní plne funkčného trhového hospodárstva a pri postupnom zosúlaďovaní jeho politík s politikami EÚ na základe usmerňujúcich zásad makroekonomickej stability, zdravých verejných financií, silného finančného systému a udržateľnej platobnej bilancie. Na tento účel budú monitorovať makroekonomický vývoj, diskutovať o hlavných politických výzvach a vymieňať si informácie o najlepších postupoch prostredníctvom posilnenia pravidelného makroekonomického dialógu s cieľom zlepšiť kvalitu tvorby hospodárskej politiky.
            
            
            
               Okrem toho sa zmluvné strany dohodli na spolupráci s cieľom:
            
            
            
               Strednodobé priority
            
            
               Posilniť nezávislosť a regulačné právomoci Národnej banky Gruzínska (NBG) a vymieňať si s EÚ vrátane ECB skúsenosti z oblasti menovej politiky a politiky výmenných kurzov, ako aj z oblasti politík regulácie finančného a bankového sektora a dohľadu nad nimi s cieľom ďalej rozvíjať kapacity Gruzínska v týchto oblastiach;
            
            
               Zlepšiť udržateľnosť a riadenie verejných financií uskutočňovaním fiškálnych reforiem;
            
         
         
            
               Vytvoriť udržateľnú, komplexnú a cielenú záchrannú sociálnu sieť.
            
            
            
               Obchod s tovarom
            
            
               Zmluvné strany budú spolupracovať pri vykonávaní ustanovení o prístupe na trh pre tovar, na ktorý sa vzťahuje dohoda o pridružení, najmä prostredníctvom spoločných konzultácií s cieľom:
            
            
            
               Krátkodobé priority
            
            
               Dosiahnuť ďalšie zlepšenie v oblasti obchodnej štatistiky;
            
            
               Zabezpečiť, aby po nadobudnutí platnosti dohody nedošlo v rámci obchodu medzi stranami k zvýšeniu dovozných ciel, ktoré sa uplatňujú v súčasnosti (ustanovenie o povinnosti zachovať existujúcich stav);
            
            
            
               Strednodobé priority
            
            
               Podporovať Gruzínsko, aby zvýšilo diverzifikáciu štruktúry svojho vývozu vrátane vývozu nových výrobkov na trh EÚ;
            
            
               Úzko spolupracovať v záujme účinného uplatňovania mechanizmu na zabránenie obchádzania dohodnutých pravidiel;
            
            
               Pomáhať Gruzínsku pri vypracúvaní a vykonávaní právnych predpisov, ktoré bude pripravovať v súvislosti s prístupom na trh alebo inými súvisiacimi otázkami (napr. nápravné opatrenia v oblasti obchodu);
            
            
               Zabezpečiť výmenu informácií o vývoji a politike v oblasti prístupu na trh.
            
            
            
               Technické predpisy, normalizácia a súvisiaca infraštruktúra
            
            
               Zmluvné strany budú spolupracovať v oblasti normalizácie, technickej regulácie, metrológie, dohľadu nad trhom, akreditácie a posudzovania zhody v záujme postupného zosúladenia týchto systémov s príslušnými systémami EÚ, ako sa ustanovuje v dohode o pridružení. Spolupráca bude zahŕňať:
            
            
            
               Strednodobé priority
            
            
               Vypracovať právne predpisy, ktoré sa Gruzínsko zaviazalo vykonať na základe dohody o pridružení, ako sa ustanovuje v stratégii pre oblasť technických prekážok obchodu (TBT);
            
         
         
            
               Rozvíjať infraštruktúru súvisiacu so správou v oblasti noriem, technických predpisov, metrológie, dohľadu nad trhom, akreditácie a postupov posudzovania zhody;
            
            
               Uľahčiť prípravu a adaptáciu zainteresovaných strán vrátane hospodárskych subjektov na vykonávanie aproximovaných právnych predpisov;
            
            
               Pokračovať vo vykonávaní stratégie dohľadu nad trhom pre priemyselné výrobky;
            
            
               V oblasti dohľadu nad trhom posilniť administratívne kapacity príslušných gruzínskych štátnych inštitúcií a orgánov dohľadu nad trhom;
            
            
               Poskytovať ďalšie odborné vzdelávanie zamestnancom príslušných štátnych orgánov a agentúr;
            
            
               Vymieňať si informácie o všetkých relevantných aspektoch gruzínskej stratégie pre oblasť technických prekážok obchodu stratégie pre dohľadu nad trhom, podľa potreby vrátane harmonogramov.
            
            
            
               Sanitárne a fytosanitárne opatrenia
            
            
               Zmluvné strany budú spolupracovať pri príprave aproximácie sanitárnych a fytosanitárnych právnych predpisov a postupov Gruzínska v oblasti potravín a krmív, zdravia rastlín, ako aj zdravia a dobrých životných podmienok zvierat s právnymi predpismi a postupmi EÚ, ako sa uvádza v príslušných prílohách k dohode o pridružení. Spolupráca bude zahŕňať:
            
            
            
               Krátkodobé priority
            
            
               Podporiť systém včasného varovania pre potraviny a krmivá, zdravie zvierat a zdravie rastlín;
            
            
               Zorganizovať s príslušnými agentúrami podnikmi a mimovládnymi organizáciami informačné kampane o podmienkach prístupu na trh EÚ a s občianskou spoločnosťou kampane zamerané na spotrebiteľské aspekty bezpečnosti potravín a krmív;
            
            
               Ďalej poskytovať Gruzínsku zo strany EÚ technické poradenstvo a podporu pri vypracúvaní a uplatňovaní právnych predpisov, čo zahŕňa odbornú prípravu príslušných pracovníkov, budovanie kapacít príslušného orgánu a podporu zlepšovania laboratórnej kapacity, a to v súlade s požiadavkami EÚ;
            
            
               Zlepšiť schopnosti gruzínskych podnikov adaptovať sa na vykonávanie aproximovaných právnych predpisov.
               
            
               Strednodobé priority
            
            
               Podporovať Gruzínsko pri posilňovaní analýzy rizika v oblasti sanitárnych a fytosanitárnych opatrení; Zabezpečiť veterinárne a fytosanitárne kontroly a kontroly bezpečnosti potravín na hraničných inšpekčných staniciach;
            
            
               Uľahčiť adaptáciu gruzínskych podnikov na vykonávanie aproximovaných právnych predpisov.
            
            
            
               Colné postupy a uľahčenie obchodu
            
         
         
            
               Zmluvné strany budú spolupracovať pri príprave na aproximáciu gruzínskych právnych predpisov s acquis EÚ a medzinárodnými normami uvedenými v príslušnej prílohe k dohode o pridružení. Pri aproximácii by sa malo vychádzať z Colného kódexu Únie, ktorý sa uplatňuje od 1. mája 2016.
            
            
            
               Krátkodobé priority
            
            
               Vykonávať strategický rámec pre colnú spoluprácu;
            
            
               Aproximovať gruzínske právne predpisy o presadzovaní práv duševného vlastníctva v oblasti colníctva s acquis EÚ, ako sa uvádza v dohode o pridružení.
            
            
            
               Strednodobé priority
            
            
               Aproximovať gruzínsky systém schválených hospodárskych subjektov so systémom EÚ;
            
            
               Pokračovať v modernizácii gruzínskych colných orgánov;
            
            
               Naďalej zjednodušovať a modernizovať colné postupy;
            
            
               Pomáhať Gruzínsku pri pristúpení k Dohovoru o spoločnom tranzitnom režime;
            
            
               Spolupracovať v rámci colnej kontroly založenej na analýze rizík a vymieňať si relevantné informácie, ktoré prispievajú k zlepšeniu riadenia rizík a bezpečnosti dodávateľských reťazcov, uľahčeniu zákonného obchodovania a k bezpečnosti a ochrane dovážaného a vyvážaného tovaru, ako aj tovaru v tranzite.
            
            
               Posilniť dialóg o boji proti podvodom s cieľom zabrániť nezákonnému obchodu, a to aj pokiaľ ide o výrobky podliehajúce spotrebnej dani, najmä prostredníctvom posilnenej spolupráce v rámci protokolu o vzájomnej administratívnej pomoci v colných záležitostiach;
            
            
               Zvážiť možnosť vzájomného uznávania systému schválených hospodárskych subjektov, ako sa uvádza v dohode o pridružení.
            
            
            
               Pravidlá pôvodu
            
            
               Zmluvné strany budú spolupracovať s cieľom vykonávať pravidlá pôvodu stanovené v príslušnom protokole k dohode o pridružení a vyplývajúce z pristúpenia Gruzínska k Regionálnemu dohovoru o paneuro-stredomorských preferenčných pravidlách pôvodu. Táto spolupráca bude zahŕňať tieto činnosti:
            
            
            
               Krátkodobé priority
            
            
               Diskutovať o súčasných postupoch, ktoré uplatňuje gruzínska colná služba pri certifikácii a overovaní pôvodu tovaru.
            
         
         
            
            
               Strednodobé priority
            
            
               Po pristúpení Gruzínska nahradiť súčasný protokol o pravidlách pôvodu (protokol 2 k dohode o pridružení) odkazom na Regionálny dohovor o paneuro-stredomorských preferenčných pravidlách pôvodu;
            
            
               Pokračovať v odbornej príprave colnej služby Gruzínska so zameraním na certifikáciu a overovanie preferenčného pôvodu.
            
            
            
               Usadzovanie sa, obchod so službami a elektronický obchod
            
            
               Zmluvné strany budú pokračovať v dialógu o usadzovaní sa, obchode so službami a elektronickom obchode v súlade s ustanoveniami dohody o pridružení. Okrem toho sa zmluvné strany pripravia na vykonávanie záväzkov v oblasti služieb v zmysle príslušných príloh k dohode o pridružení. Bude to zahŕňať poskytovanie odbornej prípravy a budovanie dostatočných administratívnych kapacít na vykonávanie plánovanej aproximácie právnych predpisov, ako aj zabezpečenie pravidelnej výmeny informácií o plánovanej a prebiehajúcej práci vo vybraných oblastiach aproximácie.
            
            
            
               Vymieňať si informácie a skúsenosti týkajúce sa vývoja interoperabilných platforiem elektronického obchodovania;
            
            
               Vymieňať si informácie a skúsenosti týkajúce sa zvyšovania povedomia zainteresovaných strán o vykonávaní hlavných zásad smernice o poštových službách, najmä povinnosti poskytovať univerzálne poštové služby, ako aj iných aspektov politiky poštového sektora.
            
            
            
               Bežné platby a pohyb kapitálu
            
            
               Zmluvné strany budú pokračovať v dialógu o pohybe kapitálu a platbách, najmä s cieľom monitorovať dodržiavanie všetkých existujúcich záväzkov a pripraviť sa na vykonávanie dohody o pridružení.
            
            
            
               
            
               Verejné obstarávanie
            
            
               Zmluvné strany budú spolupracovať pri príprave Gruzínska na vykonávanie kapitoly dohody o pridružení, ktorá upravuje verejné obstarávanie, ako aj na vykonávanie súvisiacich reforiem. Spolupráca bude zahŕňať:
            
            
            
               Strednodobé priority
            
            
               Poskytovať presné a včasné informácie o plánovanej legislatívnej práci, ktorá má vplyv na politiku verejného obstarávania a jej vykonávanie, na účely aproximácie právnych predpisov aj na účely zriadenia inštitúcií v oblasti verejného obstarávania. Gruzínska vláda už 31. marca 2016 prijala komplexný plán, ktorý zahŕňa päť fáz činnosti, ktoré sa majú realizovať od roku 2016 do roku 2022. Zmluvné strany budú o tomto pláne ďalej rokovať, a to aj s cieľom zabezpečiť zosúladenie gruzínskych právnych predpisov v oblasti verejného obstarávania s acquis EÚ v oblasti verejného obstarávania, ako sa predpokladá v dohode o pridružení.
            
         
         
            
            
               Práva duševného vlastníctva
            
            
               Zmluvné strany budú spolupracovať pri príprave Gruzínska na aproximáciu s acquis EÚ a medzinárodnými normami v oblasti ochrany práv duševného vlastníctva, ako sa ustanovuje v dohode o pridružení. Spolupráca bude zahŕňať:
            
            
            
               Strednodobé priority
            
            
               Zabezpečiť nositeľom práv z obidvoch zmluvných strán vysokú úroveň ochrany a presadzovania práv duševného vlastníctva;
            
            
               Posilniť kapacitu príslušných orgánov verejnej správy alebo výkonných agentúr na presadzovanie, ako aj zabezpečiť riadne fungovanie justičného systému na zaručenie prístupu k spravodlivosti pre nositeľov práv a na vykonávanie sankcií;
            
            
               Podporovať fungovanie národného centra pre duševné vlastníctvo Gruzínska „Sakpatenti“ s cieľom zabezpečiť ochranu práv priemyselného vlastníctva a autorských práv]; rozšíriť spoluprácu s orgánmi tretích krajín a odvetvovými združeniami;
            
            
               Prijať opatrenia na zvýšenie povedomia verejnosti v oblasti ochrany práv duševného a priemyselného vlastníctva zabezpečiť účinný dialóg s nositeľmi práv;
            
            
               Prijať účinné opatrenia proti falšovaniu a pirátstvu vrátane vypracovania štatistík o týchto činnostiach, ktoré si budú zmluvné strany vymieňať.
            
            
            
               Hospodárska súťaž
            
            
               Strednodobé priority
            
            
               Zmluvné strany budú spolupracovať pri vykonávaní kapitoly dohody o pridružení, ktorá upravuje hospodársku súťaž, ako aj pri vykonávaní súvisiacich reforiem. Spolupráca sa zameria na inštitucionálny rámec Gruzínska a príslušné administratívne kapacity, aby sa zaručilo účinné vykonávanie príslušných právnych predpisov, ako aj posilnený dialóg o presadzovaní právnych predpisov v oblasti hospodárskej súťaže a súvisiacich oblastiach.
            
            
            
               Transparentnosť
            
            
               Krátkodobé priority
            
            
               Zmluvné strany budú venovať osobitnú pozornosť spolupráci pri príprave na plnenie záväzkov v oblasti transparentnosti v rámci tvorby politík súvisiacich s obchodom. Zmluvné strany prerokujú najlepšie postupy a skúsenosti v súvislosti s transparentnou tvorbou politík, budú si vymieňať informácie a poskytovať relevantnú odbornú prípravu, okrem iného o komunikačných mechanizmoch a konzultáciách so zainteresovanými stranami, ako aj usporadúvať semináre a iné podujatia pre širšiu verejnosť s cieľom vysvetliť vykonávanie dohody o pridružení a proces aproximácie.
            
            
            
               Obchod a udržateľný rozvoj
            
         
         
            
               Strednodobé priority
            
            
               Zmluvné strany budú pokračovať v dialógu o otázkach upravených v kapitole dohody o pridružení venovanej obchodu a udržateľnému rozvoju, pričom si budú najmä vymieňať informácie o vývoji vhodného systému inšpekcie práce pre všetky základné medzinárodné pracovné normy, uplatňovaní Zákonníka práce, ratifikácii a vykonávaní mnohostranných environmentálnych dohôd a plnení ďalších záväzkov týkajúcich sa udržateľného rozvoja, ako aj diskutovať a vymieňať si osvedčené postupy v súvislosti s ďalším plnením záväzkov podľa uvedenej kapitoly s dôrazom na zapojenie zainteresovaných strán a dialóg s občianskou spoločnosťou.
            
            
            
               Zmluvné strany sa zhodli, že priority týkajúce sa práv odborov a základných pracovných noriem uvedené v oddiele 2.2 a priorita uvedená v oddiele 2.6 sú vysoko relevantné z hľadiska vykonávania kapitoly „Obchod a trvalo udržateľný rozvoj“, a preto by sa im mala venovať pozornosť v súvislosti s uvedenou časťou dohody o pridružení.
            
            
               
            
               2.6Hospodársky rozvoj a trhové príležitosti
            
            
            
               Poľnohospodárstvo a rozvoj vidieka
            
            
            
               Zmluvné strany budú spolupracovať v týchto oblastiach:
            
            
            
               Krátkodobé priority
            
            
               Prijať stratégiu rozvoja vidieka Gruzínska na roky 2017 – 2020 a zabezpečiť jej vykonávanie.
            
            
            
               Strednodobé priority
            
            
               Zmodernizovať a zefektívniť inštitúcie zodpovedné za rozvoj poľnohospodárstva, a to aj prostredníctvom zabezpečenia účasti všetkých relevantných zainteresovaných strán z rôznych sektorov na tomto procese;
            
            
               Uľahčiť postupné prijímanie noriem pre uvádzanie poľnohospodárskych výrobkov na trh v záujme väčšej potravinovej bezpečnosti a zavedenia systémov kvality;
            
            
               Zlepšiť konkurencieschopnosť a udržateľnosť poľnohospodárskej výroby podporou úspor z rozsahu vďaka trhovo orientovaným poľnohospodárskym družstvám, rozvojom poradenských a rozširovacích systémov v záujme zvýšenia výroby a vývozu; ako aj uľahčením prístupu k životaschopným úverom a finančným zdrojom pre poľnohospodárstvo;
            
            
               Podporovať rozvoj účinných hodnotových reťazcov a podporovať MSP, aby zvýšili svoju konkurencieschopnosť vo vybraných sektoroch s vysokou vývoznou hodnotou;
            
            
               Posúvať sa smerom k postupnej konvergencii a vykonávaniu účinnej poľnohospodárskej politiky a politiky rozvoja vidieka na základe overených modelov EÚ;
            
         
         
            
               Zlepšovať zamestnanosť a životné podmienky vo vidieckych oblastiach prostredníctvom lepšieho hospodárenia s prírodnými zdrojmi, lepších služieb a infraštruktúry a diverzifikácie vidieckeho hospodárstva;
            
            
               Ďalej rozvíjať tematickú spoluprácu a výmenu informácií, okrem iného čo najlepším využívaním spoločného vyhlásenia o regionálnom politickom dialógu medzi Európskou komisiou a vládou Gruzínska.
            
            
            
               Verejná vnútorná finančná kontrola a externý audit
            
            
               Zmluvné strany budú spolupracovať, aby zabezpečili rozvoj verejnej vnútornej finančnej kontroly a externého auditu, prostredníctvom týchto činností:
            
            
            
               Krátkodobé priority
            
            
               Ďalej rozvíjať systém vnútornej kontroly v rámci decentralizovanej riadiacej zodpovednosti, čo zahŕňa aj funkčne nezávislý vnútorný audit v štátnych orgánoch, zabezpečením harmonizácie so všeobecne uznávanými medzinárodnými normami, rámcami a osvedčenými postupmi EÚ;
            
            
            
               Strednodobé priority
            
            
               Pokračovať v zlepšovaní systému vnútornej kontroly a vnútorného auditu vo verejnom sektore v súlade s hodnotením rozdielov medzi skutočnou praxou a všeobecne uznávanými medzinárodnými normami, rámcami a osvedčenými postupmi EÚ;
            
            
               Zabezpečiť ďalší rozvoj externého auditu v rámci Účtovného dvora (štátny audítorský úrad Gruzínska) v súlade so všeobecne uznávanými medzinárodnými normami (INTOSAI);
            
            
            
               Zdaňovanie
            
            
               Zmluvné strany zintenzívnia a posilnia spoluprácu s cieľom zlepšiť a rozvíjať daňový systém a daňovú správu Gruzínska v súlade s normami EÚ a medzinárodnými normami, čo bude zahŕňať aj prípravu na postupnú aproximáciu s acquis EÚ a medzinárodnými nástrojmi, ako sa uvádza v príslušnej prílohe k dohode o pridružení, a to najmä:
            
            
               zlepšením a zjednodušením daňových právnych predpisov;
            
            
               zlepšením medzinárodnej daňovej spolupráce na podporu dobrej správy v daňovej oblasti, t. j. uplatňovanie zásad transparentnosti, výmeny informácií a spravodlivej daňovej súťaže;
            
            
               zlepšením kapacity daňovej správy, najmä zameraním sa na cielenejší systém daňových kontrol a auditov založený na hodnotení rizík;
            
            
               prijatím opatrení na harmonizáciu politík v oblasti boja proti podvodom a pašovaniu výrobkov podliehajúcich spotrebnej dani;
            
            
               rozvojom spolupráce s daňovými správami členských štátov EÚ prostredníctvom výmeny skúseností a informácií o aktuálnom vývoji v oblasti zdaňovania.
            
         
         
            
            
               Štatistika
            
            
               Zmluvné strany budú spolupracovať s cieľom pripraviť sa na aproximáciu s acquis EÚ v oblasti štatistiky, najmä prostredníctvom týchto činností:
            
            
            
               Strednodobé priority
            
            
               Zaviesť podávanie správ o kvalite pre väčšinu štatistických zisťovaní;
            
            
               Dokončiť zavádzanie SNA 2008;
            
            
               Zosúladiť metodiku podnikateľských štatistík s normami EÚ a podnikové štatistiky zamerané na budúce požiadavky na údaje obsiahnuté v rámcovom nariadení o integrovaných podnikových štatistikách (FRIBS); v záujme posilnenia procesu zosúlaďovania je vhodné vymieňať si skúsenosti členských štátov EÚ pri vykonávaní FRIBS;
            
            
               Riešiť štatistické nezrovnalosti v meraní údajov o bilaterálnom obchode medzi EÚ a Gruzínskom;
            
            
               Zabezpečiť dostupnosť štatistík a údajov pre výskumníkov, novinárov a širokú verejnosť.
            
            
            
               Spotrebiteľská politika
            
            
               S cieľom pripraviť sa na vykonávanie acquis EÚ a medzinárodných nástrojov uvedených v príslušných prílohách k dohode o pridružení budú zmluvné strany spolupracovať pri:
            
            
               posilňovaní ochrany spotrebiteľa v Gruzínsku, najmä prostredníctvom odbornej prípravy úradníkov štátnej správy a ďalších subjektov zastupujúcich záujmy spotrebiteľov v oblasti aproximácie s právnymi predpismi EÚ a ich následného vykonávania.
            
            
            
               Právo obchodných spoločností, účtovníctvo a audit a správa a riadenie spoločností
            
            
               Zmluvné strany budú spolupracovať s cieľom pripraviť Gruzínsko na aproximáciu a vykonávanie acquis EÚ a medzinárodných nástrojov uvedených v príslušnej prílohe k dohode o pridružení, a najmä pri úsilí Gruzínska zameranom na väčšie využívanie vzájomného pravidelného dialógu na prehĺbenie spolupráce a prediskutovanie krokov, ktoré by sa mali prijať.
            
            
            
               Krátkodobé priority
            
            
               Identifikovať oblasti, v ktorých by EÚ mohla poskytovať ďalšiu odbornú prípravu a budovanie kapacít.
            
         
         
            
            
               Strednodobé priority
            
            
               Rozvíjať administratívne kapacity príslušných štátnych inštitúcií;
            
            
               Rozvíjať právo obchodných spoločností a iné predpisy z hľadiska acquis EÚ;
            
            
               Zabezpečiť vykonávanie pravidiel stanovených novým zákonom o obchodných spoločnostiach týkajúcich sa povinného zverejňovania informácií;
            
            
               Zaviesť na vnútroštátnej úrovni príslušné medzinárodné audítorské normy a presadzovať ich uplatňovanie zo strany všetkých kótovaných spoločností na vnútroštátnej úrovni;
            
            
               Poskytovať včasné, relevantné a presné informácie o stave a vývoji existujúcich právnych predpisov v Gruzínsku a o ich súlade s acquis EÚ a vopred si vymieňať relevantné informácie o potrebnom budovaní inštitúcií a kapacít v súvislosti s aproximáciou s acquis EÚ; (Pozn.: V tejto súvislosti vláda prijala akčný plán pre reformu finančného výkazníctva a auditu. Jedným z hmatateľných výsledkov je zákon o účtovníctve, výkazníctve a audite prijatý 8. júna 2016.)
            
            
            
               Finančné služby
            
            
               Spolupráca sa zameria na prípravu Gruzínska na modernizáciu jeho rámca finančnej regulácie a dohľadu, aby bol v súlade s medzinárodnými regulačnými normami v oblasti finančných služieb, pričom na vypracovanie súboru pravidiel vhodných pre Gruzínsko sa ako podklady využijú právne predpisy EÚ a medzinárodné nástroje uvedené v príslušných prílohách k dohode o pridružení. Táto spolupráca bude zahŕňať tieto činnosti a bude prispievať k dosiahnutiu týchto cieľov:
            
            
            
               Krátkodobé priority
            
            
               Určiť oblasti, v ktorých by sa mala poskytovať odborná príprava a budovanie kapacít.
            
            
               Nadviazať kontakty a vymieňať si informácie s orgánmi finančného dohľadu EÚ v súlade s dohodou o pridružení;
            
            
               Poskytovať včasné, relevantné a presné informácie o stave a vývoji existujúcich právnych predpisov v Gruzínsku.
            
            
            
               Strednodobé priority
            
            
               Vytvoriť nový rámec regulácie a dohľad, ktorý bude v súlade s medzinárodnými regulačnými normami, čo zahŕňa nový prístupu, prostriedky a nástroje v oblasti dohľadu;
            
            
               Zlepšiť administratívne kapacity orgánov dohľadu
            
            
               Posilniť spoluprácu s FATF, Radou Európy, Výborom MONEYVAL, ako aj s príslušnými orgánmi členských štátov EÚ a podpísať memorandum o porozumení medzi orgánmi finančného spravodajstva Gruzínska a členských štátov EÚ.
            
         
         
            
            
               Politika v oblasti priemyslu a podnikania a baníctva
            
            
               Zmluvné strany budú spolupracovať na zlepšovaní podnikateľského a regulačného prostredia v Gruzínsku, najmä pre malé a stredné podniky (MSP) vrátane mikropodnikov, najmä prostredníctvom týchto činností:
            
            
            
               Krátkodobé priority
            
            
               Vykonávať gruzínsku stratégiu pre MSP a súvisiaci akčný plán na roky 2016 – 2017;
            
            
            
               Strednodobé priority
            
            
               Vykonávať osobitný plán pre krajinu a čo najväčší počet odporúčaní z hodnotenia v rámci iniciatívy „Small Business Act“ (SBA);
            
            
               Prepojiť rozvoj MSP na príležitosti, ktoré ponúka DCFTA, okrem iného prostredníctvom podnikových (podporných) sietí (ako napr. Enterprise Europe Network) a klastrov;
            
            
               Posilniť úlohu združení podnikov a MSP (vrátane odvetvových združení) s cieľom zlepšiť dialóg medzi verejným a súkromným sektorom;
               
            
               Podporovať príležitosti gruzínskych začínajúcich podnikov na vstúp na trhy EÚ a Gruzínska.
            
            
            
               Prostredníctvom špecializovaného podvýboru si zmluvné strany budú vymieňať informácie o ťažbe a kovoch v záujme lepšieho pochopenia politík EÚ a Gruzínska vrátane vykonávania iniciatívy EÚ v oblasti surovín, výskumného programu Horizont 2020 a európskeho inovačného partnerstva v oblasti surovín.
            
            
            
               Cestovný ruch
            
            
               Prostredníctvom špecializovaného podvýboru si zmluvné strany budú vymieňať informácie o rozvoji cestovného ruchu v Gruzínsku a v EÚ vrátane informácií o relevantných podujatiach a najlepších postupoch.
            
            
            
               Zamestnanosť, sociálna politika a rovnaké príležitosti
            
            
               Zmluvné strany budú spolupracovať s cieľom:
            
         
         
            
            
               Krátkodobé priority
            
            
               Pripraviť sa na aproximáciu a vykonávanie acquis EÚ v oblasti bezpečnosti a ochrany zdravia pri práci, pracovného práva a pracovných podmienok, rodovej rovnosti a nediskriminácie, ako sa uvádza v príslušných prílohách k dohode, a najmä vytvoriť vhodný systém presadzovania práva a dohľadu v súlade s prístupmi EÚ (v prvom rade v oblasti bezpečnosti a ochrany zdravia pri práci) a budovať kapacity sociálnych partnerov (napríklad odbornou prípravou zameranou na právne predpisy a normy EÚ v oblasti bezpečnosti a ochrany zdravia a noriem týkajúcich sa pracovného práva);
            
            
               Zaviesť nové verejné služby zamestnanosti s primeranými kapacitami a v súlade s požiadavkami európskych verejných služieb zamestnanosti;
            
            
               Ďalej zlepšovať kapacity sociálnych služieb a ministerstva práce, zdravotníctva a sociálnych vecí s cieľom posilniť kapacity subjektov zodpovedných za tvorbu a vykonávanie politiky zamestnanosti a sociálnej politiky v súlade so zásadami rovnosti príležitostí.
            
            
            
               Strednodobé priority
            
            
               Pokračovať v zavádzaní účinného systému inšpekcie práce v súlade s normami MOP a EÚ s cieľom zabezpečiť administratívne kapacity a kapacity presadzovania právnych predpisov v oblasti bezpečnosti a ochrany zdravia pri práci a pracovného práva a posilniť príslušné justičné orgány; ako aj doplniť právny rámec potrebný na vytvorenie plnohodnotného systému inšpekcie práce;
            
            
               Vypracovať strategický prístup k zamestnanosti s cieľom zvýšiť množstvo a kvalitu pracovných miest s dôstojnými pracovnými podmienkami, lepšie zosúladiť zručnosti a pracovné miesta na trhu práce a presadzovať aktívne opatrenia na trhu práce a efektívne služby zamestnanosti s osobitným dôrazom na mládež;
            
            
               Zvyšovať úroveň sociálnej ochrany, a to aj prostredníctvom uplatňovania univerzálneho zdravotného poistenia, a zároveň prostredníctvom systému sociálnej ochrany viac podporovať pracujúcich ľudí a zabezpečiť, aby bol tento systém primeraný a finančne udržateľný;
            
            
               Zabezpečiť dobre fungujúci sociálny dialóg prostredníctvom efektívneho fungovania komisie tripartitného sociálneho partnerstva a budovania kapacít sociálnych partnerov.
            
            
            
               Spolupráca v oblasti digitálneho hospodárstva a spoločnosti
            
            
               Zmluvné strany budú spolupracovať pri príprave na vykonávanie acquis EÚ uvedeného v príslušných prílohách k dohode o pridružení a podporovať Gruzínsko v týchto oblastiach:
            
            
            
               Strednodobé priority
            
            
               Usilovať sa o aproximáciu právnych predpisov v oblasti elektronických komunikácií s acquis EÚ;
            
            
               Realizovať činnosti zamerané na posilnenie nezávislosti a administratívnych kapacít vnútroštátneho regulačného orgánu v oblasti komunikácií, aby sa zabezpečilo, že bude schopný prijímať náležité regulačné opatrenia a presadzovať svoje rozhodnutia a všetky uplatniteľné predpisy, ako aj zaručiť spravodlivú hospodársku súťaž na trhoch;
            
            
               Posilniť sektor prostredníctvom výmeny informácií a skúseností v oblasti budovania jednotného digitálneho trhu;
            
            
               Usilovať sa o zvýšenie kybernetickej odolnosti kľúčových sektorov kritickej infraštruktúry a organizácií verejného sektora vychádzajúc zo skúseností získaných pri vykonávaní nových právnych predpisov EÚ v oblasti kybernetickej bezpečnosti, konkrétne smernice o bezpečnosti sietí a informačných systémov.
            
         
         
            
            
               Rybárska a námorná politika
            
            
               Zmluvné strany budú spolupracovať v týchto oblastiach:
            
            
            
               Krátkodobé priority
            
            
               Presadzovať integrovaný prístup k námorným záležitostiam, najmä prispievaním k tvorbe medziodvetvových iniciatív v námornej oblasti prostredníctvom vytvorenia pracovnej skupiny pre námorné záležitosti zloženej z príslušných ministerstiev a útvarov, ako aj určením oblastí spoločného záujmu a aktívnou spoluprácou s pobrežnými štátmi a zainteresovanými stranami v oblasti Čierneho mora v kontexte integrovanej námornej politiky EÚ.
            
            
            
               Strednodobé priority
            
            
               Zlepšiť a posilniť monitorovanie a kontrolu rybolovných činností a obchodu s produktmi rybárstva a ich sledovateľnosť s cieľom účinne bojovať proti nezákonnému, nenahlásenému a neregulovanému rybolovu (NNN rybolov);
            
            
               Prijať opatrenia potrebné na dosiahnutie udržateľného rybolovu v Čiernom mori v kontexte dvojstranných aj viacstranných rámcov na základe ekosystémového prístupu k riadeniu rybárstva;
            
            
               Zintenzívniť vedeckú a technickú spoluprácu s cieľom zaistiť kapacitu na monitorovanie rybolovu na základe presných a spoľahlivých údajov, ako aj na hodnotenie stavu morských zdrojov a morského prostredia;
            
            
            
               Verejné zdravie
            
            
               Zmluvné strany budú spolupracovať v týchto oblastiach:
            
            
            
               Podporiť Gruzínsko pri príprave na vykonávanie acquis EÚ v oblasti zdravia, ako sa uvádza v príslušných prílohách k dohode o pridružení, najmä v oblasti krvnej bezpečnosti, kontroly tabaku, kvality a bezpečnosti látok ľudského pôvodu (krv, tkanivá, orgány, bunky) a nákazlivých chorôb, okrem iného v súlade s medzinárodnými záväzkami Gruzínska vyplývajúcimi z Rámcového dohovoru o kontrole tabaku a medzinárodných zdravotníckych predpisov.
            
            
               Zaviesť všeobecne dostupnú zdravotnú starostlivosť, ktorá sa považuje za hlavnú prioritu vlády a prejavuje sa okrem iného nárastom verejných výdavkov na zdravotníctvo a komplexnými reformami zameranými na posilnenie sektora zdravotnej starostlivosti;
            
            
               Posilniť pripravenosť, odbornú prípravu a epidemiologický dohľad a kontrolu nad prenosnými chorobami okrem iného prostredníctvom: 1) účasti Gruzínska na Stredozemskom programe odbornej prípravy v oblasti intervenčnej epidemiológie (MediPIET); 2) spolupráce s Európskym centrom pre prevenciu a kontrolu chorôb (ECDC); 3) zabezpečenia udržateľnosti národných programov prevencie a kontroly HIV, tuberkulózy a hepatitídy;
            
            
               Posilniť vnútroštátne viacodvetvové opatrenia na boj proti antimikrobiálnej rezistencii okrem iného posilnením dohľadu, obozretným používaním antimikrobiálnych látok a kontrolou infekcií v zdravotníckych zariadeniach.
            
            
         
         
            
               
            
               2.7Prepojenie, energetická efektívnosť, životné prostredie, opatrenia v oblasti klímy a civilná ochrana
            
            
            
               Doprava
            
            
               Zmluvné strany budú spolupracovať s cieľom zlepšiť ďalšie vykonávanie acquis EÚ, pokiaľ ide o všetky druhy dopravy, uvedené v príslušných prílohách k dohode o pridružení, a podporovať Gruzínsko v týchto oblastiach:
            
            
            
               Strednodobé priority
            
            
               Pokračovať vo vykonávaní acquis EÚ v oblasti letectva s cieľom využiť v plnej miere výhody dohody o spoločnom leteckom priestore medzi EÚ a Gruzínskom;
            
            
               Realizovať činnosti na zlepšenie bezpečnosti vo všetkých druhoch dopravy (v leteckej, cestnej a námornej);
            
            
               Rozvíjať infraštruktúru, najmä prípravou a realizáciou ďalších projektov na rozvoj rozšírenej základnej siete TEN-T, ako sa dohodlo na ministerskom zasadnutí TEN-T v roku 2016 v Rotterdame.
            
            
               Spolupráca v energetike
            
            
               Zmluvné strany budú spolupracovať s cieľom:
            
            
            
               Krátkodobé priority
            
            
               Dokončiť formálne pristúpenie Gruzínska k Zmluve o Energetickom spoločenstve so statusom zmluvnej strany, ako sa uvádza v dohode o pridružení;
            
            
               V súlade s podmienkami stanovenými v protokole o pristúpení k Zmluve o Energetickom spoločenstve a v dohode o pridružení vykonávať príslušné právne predpisy v oblasti elektrickej energie, energie z obnoviteľných zdrojov, energetickej účinnosti, energetickej štatistiky, environmentálnych otázok energetiky a prieskumu uhľovodíkov.
            
            
            
               Strednodobé priority
            
            
               Podniknúť kroky smerom k integrácii Gruzínska do trhu s energiou EÚ, Gruzínska a posilniť energetickú bezpečnosť a regulačnú konvergenciu Gruzínska ďalším vykonávaním príslušných právnych predpisov EÚ, ktoré sa vzťahujú na Gruzínsko, vrátane súvisiacich sekundárnych právnych predpisov, a to v súlade so záväzkami vyplývajúcimi z dohody o pridružení a z členstva v Energetickom spoločenstve a v súlade s harmonogramom, ktorý si dohodlo Gruzínsko v týchto rámcoch;
            
            
               Spolupracovať pri získavaní medzinárodnej podpory pre udržateľný energetický rozvoj, okrem iného z medzinárodných klimatických fondov a iných finančných nástrojov.
            
         
         
            
               Posilniť sieť a prepojenia gruzínskej energetickej infraštruktúry, najmä:
            
            
               –pokiaľ ide o elektrickú energiu, podporovať cezhraničný obchod a prepojenia s Arménskom, Azerbajdžanom a Tureckom a posilnenie prenosovej siete Gruzínska;
            
            
               –pokiaľ ide o zemný plyn, rozširovať hlavné plynovody, čo zahŕňa aj uľahčenie realizácie rozšírenia zakaukazského plynovodu na gruzínske územie, ako aj podporovať/podnecovať ďalšie projekty tranzitu plynu a ropy regionálneho významu, ako napríklad TANAP, TAP, AGRI, EAOTC atď., s cieľom zabezpečiť prepravu kaspických energetických zdrojov na západné trhy];
            
            
            
               Životné prostredie
            
            
               Zmluvné strany budú spolupracovať s cieľom:
            
            
               Krátkodobé priority
            
            
               Posilniť environmentálnu správu prijatím a vykonávaním nových právnych predpisov v Gruzínsku o posudzovaní vplyvov na životné prostredie, strategickom environmentálnom hodnotení a o environmentálnej zodpovednosti, zabezpečením prístupu verejnosti k informáciám o životnom prostredí a účasti verejnosti na rozhodovacom procese, zapojením všetkých zainteresovaných strán, ako aj začlenením životného prostredia do ostatných oblastí politiky a zlepšením výmeny environmentálnych informácií v súlade so zásadami spoločného systému environmentálnych informácií (SEIS);
            
            
               Prijať 3. národný environmentálny akčný program Gruzínska (2017 – 2021);
            
            
               Prijať národnú stratégiu pre nakladanie s rádioaktívnym odpadom.
            
            
            
               Strednodobé priority
            
            
               Vykonávať 3. národný environmentálny akčný program Gruzínska (2017 – 2021) v súlade s harmonogramom NEAP 3;
            
            
               Pokračovať v aproximácii právnych predpisov Gruzínska s acquis EÚ a vykonávať ustanovenia smerníc a nariadení EÚ, ako sa uvádza v príslušných prílohách k dohode o pridružení;
            
            
               Vypracovať plán na ratifikáciu a vykonávanie mnohostranných environmentálnych dohôd, medzi ktoré patrí okrem iných Dohovor EHK OSN o ochrane a využívaní hraničných vodných tokov a medzinárodných jazier a Dohovor EHK OSN o cezhraničných účinkoch priemyselných havárií. Stať sa zmluvnou stranou Dohovoru z Espoo a jeho protokolu o strategickom environmentálnom hodnotení.
            
            
               
            
               Zmena klímy
            
            
               Zmluvné strany budú spolupracovať s cieľom:
            
            
               Krátkodobé priority
            
            
               Finalizovať a prijať stratégiu nízkouhlíkového rozvoja Gruzínska.
            
         
         
            
            
               Strednodobé priority
            
            
               Aproximovať právne predpisy Gruzínska s aktmi EÚ a medzinárodnými nástrojmi, ako sa uvádza v príslušných prílohách k dohode o pridružení;
            
            
               Prijať potrebné kroky na ratifikáciu Parížskej dohody o zmene klímy a splniť vnútroštátne stanovené príspevky k celosvetovej reakcii na zmenu klímy;
            
            
               Začleňovať klimatické opatrenia do odvetvových politík a postupov a posilniť kapacity rôznych orgánov na vykonávanie opatrení v oblasti klímy v rôznych odvetviach;
            
            
               Posilniť rámec transparentnosti Gruzínska pre opatrenia v oblasti klímy, najmä prostredníctvom silného vnútroštátneho systému monitorovania a vykazovania politík v oblasti klímy, opatrení a emisií skleníkových plynov podľa vzoru EÚ.
            
            
               Prijať a vykonávať dlhodobú stratégiu dlhodobú stratégiu nízkoemisného rozvoja Gruzínska do polovice storočia.
            
            
            
            
               
            
               Civilná ochrana
            
            
               Zmluvné strany budú spolupracovať s cieľom posilniť prevenciu katastrof a pripravenosť a reakciu na ne. Na tento účel budú zmluvné strany okrem iného:
            
            
            
               Krátkodobé priority
            
            
               Skúmať spôsoby, ako vymedziť najvhodnejšie prvky spolupráce v súvislosti s rizikovým profilom, legislatívnym a organizačným rámcom Gruzínska, napríklad prostredníctvom bilaterálnych administratívnych dojednaní alebo vyhlásení o zámere;
            
            
               Dosiahnuť pokrok vo vytvorení celoštátneho systému na posudzovanie a mapovanie rizík katastrof a podľa potreby podporiť vytvorenie regionálneho elektronického atlasu rizík (ERRA) a zabezpečiť jeho účinné využívanie na celoštátnej a regionálnej úrovni;
            
            
            
               Strednodobé priority
            
            
               Zabezpečiť účinnú 24-hodinovú komunikáciu vrátane výmeny včasných varovaní a informácií o rozsiahlych núdzových situáciách, ktoré ovplyvňujú EÚ a Gruzínsko, ako aj tretie krajiny, ak sa zmluvné strany podieľajú na reakcii na katastrofu;
            
            
               Uľahčiť vzájomnú pomoc v prípade závažných mimoriadnych udalostí podľa potreby a v rámci dostupnosti dostatočných zdrojov;
            
         
         
            
               Presadzovať prijatie a vykonávanie usmernení EÚ o podpore hostiteľskej krajiny;
            
            
               Zlepšiť vedomostnú základňu o rizikách katastrof posilňovaním spolupráce v oblasti dostupnosti a porovnateľnosti údajov;
            
            
               Dosiahnuť pokrok vo vývoji celoštátneho systému na posudzovanie a mapovanie rizík a podľa potreby podporiť tvorbu regionálneho elektronického atlasu rizík (ERRA) a zabezpečiť jeho účinné využívanie na vnútroštátnej úrovni;
            
            
               Iniciovať rozšírenie Európskeho systému varovania pred povodňami (EFAS) Copernicus aj na Gruzínsko v spolupráci so Spoločným výskumným centrom Európskej komisie;
            
            
               Zlepšiť prevenciu priemyselných katastrof a technologických katastrof spôsobených prírodnou hrozbou (NATECH) a pripravenosť na ne;
            
            
               Nadviazať dialóg o politických aspektoch prevencie katastrof, pripravenosti a reakcie na ne výmenou najlepších postupov, organizovaním spoločnej odbornej prípravy, cvičení, študijných návštev, seminárov a stretnutí zameraných na výmenu skúsenosti zo skutočných núdzových situácií alebo cvičení.
            
            
            
               
            
               2.8Mobilita a medziľudské kontakty
            
            
            
               Spolupráca v oblasti výskumu, technologického rozvoja a inovácie
            
            
               Zmluvné strany budú spolupracovať v týchto oblastiach:
            
            
            
               Krátkodobé priority
            
            
               Vytvoriť víziu a stratégiu gruzínskeho systému STI v rámci Európskeho výskumného priestoru za účasti tvorcov politík, akademickej a výskumnej obce, podnikateľov a vedúcich predstaviteľov občianskej spoločnosti;
            
            
               Podporovať rozvoj a vykonávanie politiky inovácie vrátane regulačného rámca a infraštruktúry pre inováciu.
            
            
            
               Strednodobé priority
            
            
               Maximalizovať výhody, ktoré Gruzínsko získa z pridruženia k programu Horizont 2020, a podnecovať zvýšenú účasť na programe výskumu a odbornej prípravy Euratomu, ktorým sa dopĺňa Horizont 2020, najmä v oblasti jadrovej bezpečnosti a ochrany pred žiarením na základe súťažných výziev na predkladanie návrhov;
            
            
               Posilniť ľudské, materiálne a inštitucionálne zdroje s cieľom zlepšiť kapacity v oblasti výskumu a inovácie;
            
         
         
            
               Podporovať Gruzínsko, aby postupne aproximovalo svoje právne predpisy s príslušnými právnymi predpismi EÚ a medzinárodnými nástrojmi v rámci lehôt stanovených v prílohe XXIX k dohode o pridružení.
            
            
            
               Vzdelávanie, odborná príprava a mládež
            
            
               Zmluvné strany budú spolupracovať na celkovej modernizácii a reforme systému Gruzínska v oblasti vzdelávania, odbornej prípravy a mládeže, najmä prostredníctvom týchto činností:
            
            
               Strednodobé priority
            
            
               Spolupracovať a uskutočňovať výmeny s cieľom podporovať ďalšiu integráciu Gruzínska do európskeho priestoru vysokoškolského vzdelávania v kontexte jeho členstva v bolonskom procese, okrem iného prostredníctvom posilnenia nezávislého systému zabezpečenia kvality zameraného na rozvoj, presadzovania aktívnej účasti zainteresovaných strán a občianskej spoločnosti na reformných procesoch a posilnenia spolupráce medzi akademickou obcou a trhom práce v záujme zvýšenia zamestnateľnosti absolventov;
            
            
               Podporovať akademickú spoluprácu, budovanie kapacít a mobilitu študentov a zamestnancov prostredníctvom programu Erasmus+, ako aj mobilitu, kariérny rozvoj a odbornú prípravu výskumných pracovníkov prostredníctvom akcií Marie Skłodowska-Curie;
            
            
               Nabádať na strategický prístup k odbornému vzdelávaniu a príprave (OVP) s cieľom zladiť systém OVP Gruzínska s modernizáciou štruktúr OVP v EÚ v rámci kodanského procesu a prostredníctvom jeho nástrojov a rešpektovať pritom zásady rovnosti príležitostí;
            
            
               Posilňovať strategický prístup k politike v oblasti mládeže a zlepšiť výmenu a spoluprácu v oblasti neformálneho vzdelávania mladých ľudí a mladých pracovníkov ako prostriedok podpory medzikultúrneho dialógu a občianskej spoločnosti, okrem iného prostredníctvom mládežníckej časti programu Erasmus+;
            
            
               Zabezpečiť právo na vzdelanie pre všetky deti a mladých ľudí vrátane osôb s osobitnými vzdelávacími potrebami; rozvíjať vzdelávací systém podľa ich osobitných vzdelávacích potrieb.
            
            
            
               Spolupráca v oblasti kultúry
            
            
               Zmluvné strany budú:
            
            
               Presadzovať vykonávanie Dohovoru UNESCO o ochrane a podpore rozmanitosti kultúrnych prejavov z roku 2005;
            
            
               Spolupracovať pri tvorbe inkluzívnej kultúrnej politiky v Gruzínsku, ako aj pri ochrane a zhodnocovaní kultúrneho a prírodného dedičstva v záujme podpory socio-ekonomického rozvoja;
            
            
               Presadzovať účasť gruzínskych kultúrnych a audiovizuálnych subjektov na programoch kultúrnej a audiovizuálnej spolupráce, najmä na programe Kreatívna Európa;
            
            
            
               Spolupráca v audiovizuálnej a mediálnej oblasti
            
            
               Zmluvné strany budú spolupracovať pri príprave na vykonávanie acquis EÚ uvedeného v príslušných prílohách k dohode o pridružení a podporovať Gruzínsko v týchto oblastiach:
            
            
         
         
            
               Strednodobé priority
            
            
               Pracovať na posilňovaní nezávislosti a profesionality médií v súlade s príslušnými európskymi normami, ako aj na aproximácii právnych predpisov v audiovizuálnej oblasti s acquis EÚ, ako sa uvádza v dohode o pridružení, okrem iného prostredníctvom výmeny názorov na audiovizuálnu politiku a príslušné medzinárodné normy, ako aj spolupráce v rámci boja proti rasizmu a xenofóbii;
            
            
               Vymieňať si najlepšie postupy v oblasti slobody médií, plurality médií, dekriminalizácie ohovárania, ochrany zdrojov novinárskych informácií a aspektov kultúrnej rozmanitosti médií, a to prostredníctvom pravidelného dialógu;
            
            
               Posilniť kapacity a nezávislosť regulačných orgánov pre médiá.
               
            
               Regionálny rozvoj a spolupráca na regionálnej úrovni
            
            
               Zmluvné strany budú spolupracovať v rámci politík regionálneho rozvoja a dialógu medzi EÚ a Gruzínskom o regionálnej politike so zreteľom na úsilie Gruzínska v týchto oblastiach:
            
            
            
               Krátkodobé priority
            
            
               Úspešne ukončiť vykonávanie jeho programu regionálneho rozvoja na roky 2015 – 2017, okrem iného vytvorením účinnej medziinštitucionálnej koordinácie a viacúrovňových mechanizmov riadenia.
            
            
               Vypracovať ďalší viacročný program, ktorý bude zahŕňať potenciálne investície v oblastiach, ako je inovácia a MSP, s cieľom dosiahnuť udržateľný rast vo všetkých regiónoch Gruzínska;
            
            
            
               Strednodobé priority
            
            
               Ďalej podporovať orgány pri posilňovaní viacúrovňového riadenia a budovaní kapacít vnútroštátnych úradov a iných útvarov regionálneho rozvoja;
            
            
               Podporovať integrované činnosti viacerých zainteresovaných strán v záujme územného rozvoja Gruzínska, napríklad v oblasti územného plánovania, vodného a odpadového hospodárstva, ciest, elektriny a inej základnej infraštruktúry, diverzifikácie vidieckeho hospodárstva, cestovného ruchu a rozvoja podnikania.
            
            
               Ďalej rozvíjať tematickú spoluprácu a výmenu informácií, okrem iného čo najlepším využívaním spoločného vyhlásenia o regionálnom politickom dialógu medzi Európskou komisiou a vládou Gruzínska;
            
            
            
               Účasť na činnosti agentúr EÚ a na programoch EÚ
            
            
               Zmluvné strany budú:
            
            
               Strednodobé priority
            
            
               Preskúmavať vykonávanie protokolu o účasti na programoch EÚ na základe skutočnej účasti Gruzínska na konkrétnych programoch EÚ.
            
         
         
            
            
               Informovanie verejnosti a zviditeľňovanie
            
            
               Zmluvné strany budú spolupracovať s cieľom zabezpečiť informovanú diskusiu, a to aj so širokou verejnosťou a gruzínskymi občanmi, o príležitostiach a dôsledkoch pridruženia Gruzínska k EÚ vrátane programu pridruženia, a najmä DCFTA.